1:1 Mammula jiona mai tonna te'dapa napadenni Puang Allataala tee lino, denmo todisanga Kada. 
Ta joo Kada solai Puang Allataala, na ia joo Kada, la bang una Puang Allataala. 2 Mammula jiona 
mai solai Puang Allataala. 3 Sininna apa to dipaden, napaden Puang Allataala mpakei joo Kada, na 
la ngasan to dipadenmo, moi mesa' te'da lalo ia, ke te'dai joo Kada. 4 Tamo garonto'na katuoan, na 
la toomo Arrang nnarrangngi penawanna tolino. 5 Ia joo Arrang mangngarrang lan kamalillinan, na 
1a to totuo lan kamalillinan te'da nakullei mpahangngi. 6 Den tau nasua Puang Allataala disanga 
Nabi Yahya. 7 Iamo menjaji sa'bi ratu mpangpeissenanni joo Arrang, anna kitai tobuda, namenjaji 
matappa'. 8 Tangngia ia Arrang joo Nabi Yahya, apa iara mpangpeissenanni. 9 Ia joo Kada, iamo 
Arrang tongan, ratumo tama lino nnarrangngi penawanna sininna tolino. 10 Sininna apa Ian lino, 
napaden Puang Allataala mpakei joo Kada, apa ia tonna mentamamo lino, te'da naissenni tolino. 11 
Mentamai tondokko-Na, apa cia'i to sangtondokko-Na ntarimai. 12 Apa ia to tontarimai, 
nakatappa'ii, naben kuasa menjaji anak Puang Allataala. 13 Ia to todiben kuasa menjaji anak Puang 
Allataala, te'da nadijajian susi pea, apa Puang Allataala kalena mpupenjaji anakki. 14 Ia joo Kada 
mentolinomi namari'pihmi lan tangnga-tangngata'. Takitamo to kamala'biran-Na, to natarima jio 
mai Ambe' sanga Ia Anak tungga'-Na. Iamo joo Anak mpamanassa tonganni to Puang Allataala 
sola pangpakamoja'-Na. 15 Ratui Nabi Yahya mpangpeissenanni joo Kada nakua, "Tamo joo to 
kupau kumua, 'La den tau ratu ke mangkana', apa la'bi makuasa la na aku', nasaba' te'dapa 
kudijajian na den memanmi Ia.' " 16 Liwa' la mpakamoja'ki', na te'da ka'tun-Na mbarakka'iki'. 17 Ia 
to atoran-Na Puang Allataala nabenki' Nabi Musa, apa ia to pangpakamoja' sola katonganan jio mai 
Puang Allataala napamanassa Puang Isa Almaseh. 18 Moi mesa' tau te'dapa ngkita Puang Allataala, 
saliwanna ia to Anak tungga'-Na, Ia bang una Puang Allataala, to torro sola. lamo mpamanassai 
lako kita' to Ambe'. 19 Susimi tee pangngakuanna Nabi Yahya lako ba'tu pira-pira imang sola to- 
Lewi, to nasua pekaamberan to- Yahudi jio kota Yerusalem ngkutanaii kumua, "Indariki'?" 20 
Napaui to sitonganna nakua, "Tangngiana' Raja Mangpasalama'." 21 Mekutana pole'i nakua, "Ia ke 
susii tuu, indariki'? Kita'raka Nabi Elia?" Mebalii Nabi Yahya nakua, "Tangngiana'." Mekutana 
unapi nakua, "Kita'moraka to nabi napau Puang Allataala la ratu?" Mebali omi nakua, 
"Tangngiana'." 22 Nakua unapa, "Ta ke susii tuu, pauankan indariki' pale' sitonganna, 
angkipebalianni lako to tossuakan. Na apara la tapau mpau kaleta'?" 23 Mebalimi Nabi Yahya 
mpau kadanna Nabi Yesaya kumua, "Aku'mo tee to metamba-tamba jio padang pallawangan 
nnajahhi tobuda kumua, 'Ranteti to lalan la naola Puang!' " 24 Ia joo todisua den too ba'tu pira-pira 
to-Farisi. 25 Nakua lako Nabi Yahya kumua, "Ciapari pale' tajio' tau, ke tangngiaki' Raja 
Mangpasalama', tangngia tooki' Nabi Elia ba'tu nabi to napau Puang Allataala la ratu?" 26 
Mebalimi Nabi Yahya nakua, "Kujio'i wai to tau, apa den lan tangnga-tangngami to te'da miissenni. 
27 Iamo ratu ke mangkana'. Apa moi mbukai ulang sapatun-Na te'da too kusipato'." 28 Ia ngasanmo 
joo jaji jio kampong Betania, sambali' kadellekanna Sa'dan Yordan, to nanii mangjio' Nabi Yahya. 
29 Masawanna malemi Puang Isa lako Nabi Yahya. Ia tonna kitai Nabi Yahya to Puang Isa 
mangkadami nakua, "Tamo joo Anak Bembala'-Na Puang Allataala ratu la ndampangan tolino. 30 
Tamo joo kusanga tongkumangkada kumua, 'Tamo la ratu ke mangkana', apa la'bi makuasa Ia na 
aku', nasaba' te'dapa kudijajian, na denmi Ia.' 31 Na iamo kuratu njio' wai tau, dikua 
angkupangpeissenanni to Raja Mangpasalama' lako to-Israel. Susi toda aku' tonna pamulamna, te'da 
kuissenni kumua indara to Raja Mangpasalama'." 32 Napangpeissenan tooi Nabi Yahya nakua, 
"Ngkitana' Roh Allataala susi jangan-jangan mellao jao mai langi', natorro jao Puang Isa. 33 Te'da 
kuissenni kumua Iamo Raja Mangpasalama', apa Puang Allataala to ssuana' njio' wai tau, mangka 
mpauanna' nakua, 'Ta ke ngkitako Roh Allataala mellao jao mai langi', natorro jao mesa' tau, lamo 
joo la njio' tau Roh Allataala.' " 34 Nakuapa Nabi Yahya, "Mangkamo' ngkita kalenai na 


kupangpeissenanmo kumua, Iamo Anak Allataala." 35 Masawanna ke'deh pole' omi Nabi Yahya 
ntuu jio sola anak gurunna dua. 36 Ia tonna kitai liu lalan to Puang Isa, nakuamo, "Tamo joo Anak 
Bembala'-Na Puang Allataala!" 37 Nasa'dingngi joo anak gurunna dua, naundi lako Puang Isa. 38 
Apa messailei Puang Isa, nakitai kumua napeundii, nakuamo ngkutanai, "Apara miangah?" 
Nakuamo mebali, "Rabi (battuananna Guru), umbora tanii torro?" 39 Napebalii Puang Isa nakua, 
"Malemo kamu' mai mikitai." Malemi sola nakitai to nanii torro, natorro sola ba'tu pirang-pirang 
Jang. la joo wattu agi-agi tatte' a'pa'mi soloh allo. 40 Sala mesa'na joo dua tau, to ssa'ding kadanna 
Nabi Yahya, male sola Puang Isa disanga Andreas to sile'tona Simon Petrus. 41 Ia joo Andreas 
ta'pa male ntiroi Simon sile'tona napauanni kumua, "Siampa'mokan Almaseh, battuananna Raja 
Mangpasalama'." 42 Nasolanni lako Puang Isa, nakaje'jekki nakuanni, "Iko Simon, anakkana 
Yahya, la disangako Kefas." (Kefas lan basa Yahudi pada una Petrus lan basa Yunani, battuananna: 
buntu batu.) 43 Masawanna mangngattami Puang Isa male lako tana Galilea. Sitammumi Filipus, 
nakuanni, "Maleko mai nturu'na'." 44 Ta joo Filipus sangkampongngi Andreas sola Petrus, to- 
Betsaida. 45 Malemi Filipus ntiro solana disanga Natanael napauanni kumua, "Siampa'mokan Raja 
Mangpasalama' to nauki' Nabi Musa sola sininna nabi laen lan sura'na tonna anu'. Iamo to disanga 
Puang Isa to-Nazaret anakkana Yusuf." 46 Apa mebalii Natanael nakua, "Te'da lalo ia kameloan 
messun lan mai kota Nazaret." Mebalimi Filipus nakua, "Malemoko ngkitai." 47 Malemi Natanael 
lako Puang Isa. la tonna kitami Puang Isa to Natanael nakuamo mpaui, "Inde'mi to tomassipa' to- 
Israel tongan, te'da lalo pangnguraga lan kalena!" 48 Mekutanami Natanael nakua, "Umbora takua 
nnissenna'?" Mebalimi Puang Isa nakua, "Te'dapa natambaiko Filipus, kukitamoko jiong garonto' 
ara." 49 Nakua pole' omo Natanael, "Oo Guru, Anak Allataalaki'. Kita'mo rajana to-Israel." 50 
Nakua Puang Isa, "Tara mumatappa' nasaba' kukuanko, 'Kukitako jiong garonto' ara.' Te'dapa 
nasipennapan joo mukitanna. Denpa to la'bi mala'bih na ia joo la mukita!" 51 Nakuapa Puang Isa 
ngkuanni tuu lako tau, "La miingaran tee kadang-Ku' kumua, la mikita to langi' titimbak na ia to 
malaeka'-Na Puang Allataala lao lisu jao mai langi' ratu lako Aku', Anak Mentolino." 2:1 Duang 
bongi mangkanna joo den tobotting jio kota Kana tana Galilea, na den todai to indo-Na Puang Isa 
jio. 2 Dipauan tooi Puang Isa sola anak gurun-Na naratu. 3 Ia tonna cappu'mo to anggoro', 
mangkadami indo-Na lako Puang Isa nakua, "Cappu'i anggoro'na." 4 Mebalii Puang Isa nakua, "Oo 
indo', danggi'pa suana'. Te'dapa nadete'i wattung-Ku' la mpangpeissenan kale-Ku'." 5 Nakua indo- 
Na Puang Isa ngkuanni to todisua, "Moi apa nasuan kamu', pugauk bangngi." 6 Den annan busu 
batu sigaja tonggo jio, dipasadia dipanii wai la dipenje'ne' situru' ada'na to- Yahudi. Ia to mesa' busu 
agi-agi la saratuh litere' issinna. 7 Nakua Puang Isa ngkuanni tuu lako todisua, "Issii wai tuu mati' 
busu." Napeponnoi tonganmi wai. 8 Nakua omo Puang Isa, "Siokki ci'di', mibawanni joo todipatoei 
sara." Malemi nabawan. 9 Nacobai joo wai menjajimo anggoro', apa te'da naissenni, kumua 
anggoro' pole umbora ia joo. Ia mandara to todisua nnissenni. Natambaii joo tobotting muane, 10 
nakuanni, "Ta to tau napangngolo ia jolo' to anggoro' kaminang melo. Ia ke mangkami to tau 
mperasaii to melona, mane'ri to biasanna. Apa ia to kita' tee, taanna to melona, ratu lako cappa'na 
pangmaroasan." 11 Jiomo kota Kana tana Galilea nanii Puang Isa mpugaukki joo tanda 
mejangngaran. Iamo joo tanda mejangngaran bungah napugauk, nanii mpangpekitan kamala'biran- 
Na, nakatappa'ii anak gurun-Na. 12 Ia tonna mangkamo joo, malemi Puang Isa lako kota 
Kapernaum sola indo-Na, sile'to-Na na anak gurun-Na, apa ba'tu pirang-pirang bongiri jio. 13 Ia 
joo wattu madoi'mo nadete' pangrameanna to- Yahudi disanga Allo Paskah, namale Puang Isa de' 
kota Yerusalem. 14 Naampa'i Puang Isa jio rante Bola Puang Allataala to pangdangkang sapin, 
beke, bembala', sola jangan-jangan na tompasitongka doi' cumadokko jio. 15 Nnalami ulang Puang 
Isa nagaragai perambi, namane' nnula'i ngasanni to tau messun lan mai rante Bola Puang Allataala 


sola sininna bekena, bembala'na, na sapinna. Ia to doi' dipangpetongkan napessamboranni do' litak, 
namane' mbalittua'i to mejana. 16 Nakua ngkuanni to pangdangkang jangan-jangan, "Alai ngasanni 
tuu mati', danggi' mipasusii pasa' to Bola-Na Ambe'-Ku'." 17 Ta'pa naingaran anak gurun-Na to 
diuki' lan Sura' Allataala kumua, "Ee Puang, pangkabudaian-Ku' lako Bola-Mi mpamalussu 
penawang-Ku'." 18 Ta to pekaamberan to- Yahudi nnewali Puang Isa nakuanni, "Tanda 
mejangngaran apara la tapugauk to mpamanassai kumua wa'dingki' mpugaukki susi tuu?" 19 
Napebalii Puang Isa nakua, "Ro'pokanni tee Bola Puang Allataala, na tallung allora kunti 
mpake'deh pole'i." 20 Jangngahhi to pekaamberan to- Yahudi nakuanni, "Wah, patang pulo annan 
taunna dinii nggaragai tee Bola Puang Allataala, antakullei la mpake'dehhi tallung allora?" 21 Apa 
ia to nasanga Puang Isa Bola Puang Allataala, batang kale-Na Ia. 22 Mangkamira tuo pole' Puang 
Isa jio mai kamatean-Na, namane' nningaranni anak gurun-Na kumua mangkamo napau joo. 
Mane'ri nakatappa'i to apa diuki' lan Sura' Allataala sola to apa mangka napau Puang Isa. 23 Jao 
unapi kota Yerusalem Puang Isa tonna pangramean Paskah, na buda tau matappa' lako kale-Na, 
sanga nakitai to tanda mejangngaran napugauk. 24 Apa ia to Puang Isa te'da nakatappa'ii tuu lako 
tau, nasaba' naissen ngasan to penawanna tau. 25 Te'da naparallu dipangpeissenan lako Puang Isa 
kumua matumba sipa'na to tolino, nasaba' naissen jolo Ia to apa lan penawanna tau. 


3:1 Den to-Farisi disanga Nikodemus, mesa' pekaamberan to- Yahudi. 2 Ratu bongii lako Puang Isa 
nakua ngkuanni, "Fe Guru! Kiissen kumua nasuaki' Puang Allataala ratu menjaji guru, nasaba' moi 
mesa' tau te'da ngkullei mpugauk tanda mejangngaran susi to tapugauk, ke te'da na Puang Allataala 
mpakuasai." 3 Napebalii Puang Isa nakua, "Ingaranni! Moi mesa' tau te'da nawa'ding menjaji 
umma'-Na Puang Allataala lan kaparentan-Na, ke te'dai nadijajian pole'." 4 Nakua Nikodemus 
ngkuanni, "Umbo susi to tau la dijajian pole' ke matuami? Wa'dingraka pole pole' tama ba'tangna 
indona, anna dijajian pole'?" 5 Napebalii Puang Isa nakua, "Ingaranni! Ta ke te'da nadijajian pole' to 
tau jio mai wai sola Roh Allataala, te'da nawa'ding menjaji umma'-Na Puang Allataala lan 
kaparentan-Na. 6 Ia to tolino najajian padamna tolino nang tolinoi ia, apa ia to katuoan baru 
ditarima pole jio mai Roh Allataala. 7 Danggi' mijangngah, ke kukuan kamu', 'La dijajian pole' 
kamu'.' 8 Ia to angin mangngiri' te'da dikita malena. Tasa'ding to ongngohna, apa te'da taissenni 
kumua umbo nanii ratu, na umbo nanii male. Susi toomi to tontarima katuoan baru pole jio mai Roh 
Allataala." 9 Mebalimi Nikodemus nakua, "Matumbai nawa'ding susi joo?" 10 Mebalimi Puang Isa 
nakua, "Oo, gurunnako to-Israel anna te'da muissenni battuananna tee kadang-Ku'! 11 Katappa', 
kipau to apa kiissen sola kipangpeissenan to apa kikitamo, apa te'da mitarimai. 12 Ia una to apa lan 
lino kupau na te'da mikatappa'ii, ia pole'raka ke apa jao suruga milangkatappa'ii! 13 Na moi mesa' 
tau te'dapa ia endek de' suruga, apa mane' Aku'ra tee, Anak Mentolino, to pole jaomo mai. 14 Susi 
Nabi Musa tomna palakoi kaju to ulah tambaga napamajaoi jio padang pallawangan tonna anu', susi 
toda Aku' Anak Mentolino, la dipamajaona', 15 anna 1a to tomatappa' lako Aku', la nnampa' katuoan 
melo te'da cappa'na. 16 Liwa' napakamoja' Puang Allataala to tolino. Iamo joo nasuai to Anak 
tungga'-Na mpangben sunga'-Na naputuoi tolino. Na ia to tomatappa' lako, te'da nalamasolang, apa 
la nnampa' katuoan melo te'da cappa'na. 17 Nasuai Puang Allataala to Anak mentama lino, te'da 
anna la sessai to tolino, apa la napasalama'ri. 18 Ia to ngkatappa'ii, te'da naladisessa, apa ia to 
tote'da namatappa', la dipabalahhi to dosana, nasaba' te'da nakatappa'ii to Anak tungga'-Na Puang 
Allataala. 19 Tamo tee dinii mpasalai to tolino kumua ratumo tama lino to arrang nnarrangngi, iamo 
to Anak, apa la'bi nakabudai to kamalillinan, iamo to kagajatan, nasaba' gaja'i to panggaukamna. 20 
Ta to tompugauk panggaukan gaja' nakaba'ci to arrang. Iamo nate'da naratu jio to nanii arrang, 
nakua nate'da nakitai tau to panggaukan gaja'na. 21 Apa ia to tompugauk pakkaeloran-Na Puang 


Allataala, ratu ia lako arrang, anna menjaji manassa to kumua ia to panggaukanna situru'mo 
pakkaeloran-Na Puang Allataala." 22 Mangkai joo malemi Puang Isa lako tana Yudea sola anak 
gurun-Na, natorro jio ba'tu pirang-pirang allo njio' tau. 23 Ta joo wattu te'dapa naditarungku Nabi 
Yahya. Njio' tau jio kampong Ainon, sikandoppi' kampong Salim, sanga buda wai jio, nabuda too 
tau ratu madoang dijio'. 25 Den ba'tu pira-pira to anak gurunna Nabi Yahya sipekka mesa' to- 
Yahudi, ssipekkaii to atoran pangje'nesan to- Yahudi. 26 Malemi lako Nabi Yahya to anak gurunna 
ngkuanni, "Ee Guru, ia to tau tasolan jio sambali'na Sa'dan Yordan, to tapakitankan, njio' todami Ia 
tau tee too, namale lako ngasanmi to tau." 27 Mebalimi Nabi Yahya nakua, "Moi mesa' apa te'da 
naampui tau, ke te'da na Puang Allataala mbenni jao mai suruga. 28 Na misa'ding kalenamo kukua, 
'Tangngiana' Raja Mangpasalama', apa disuara' njoloanni mpasadia lalan.' 29 Susinna jio 
pangmaroasan tobotting, tobotting muane ia to majao, sanga ia puangna tobotting baine. Ia to 
soba'na mesa' ke'deh nasikandoppitan, liwa' sannang ssa'dingngi to gamaranna tobotting muane. Ia 
tee aku' susira' soba'na tee tobotting muane. Liwa'na masannang tee too, nasaba' budamo tau ratu 
lako Puang Isa. 30 Sipato' Ia la samajao-jaona, na aku' la samajiong-jiongna." 31 Ia to Puang Isa, 
iamo to pole jao mai suruga, najaonanni ngasan to sininna apa. Ia to topole jio mai lino, direken ia 
tolino, namangkada tolino too. Apa Puang Isa pole jao mai suruga, najaonanni to sininna apa. 32 
Napamanassamo to apa mangka nakita sola nasa'ding, apa moi mesa' tau cia' ntarimai to kadan-Na. 
33 Ta to tontarimai joo kadan-Na Puang Isa, naakui kumua tongan to kadan-Na Puang Allataala, 34 
nasaba' Puang Isa nasua Puang Allataala mpangpeissenan kadan-Na, napangben pissenmo Puang 
Allataala to Roh Allataala lako Puang Isa. 35 Napakamoja' Ambe' to Anak, jaji sininna apa 
napangben ngasanmo nakuasai Anak. 36 Na ia to tomatappa' lako Anak, la nnampa' katuoan melo 
te'da cappa'na. Apa ia to tote'da naturu'i to pakkaeloran-Na Anak, te'da nalannampa' katuoan melo, 
apa la nasessa tarruh Puang Allataala. 


4:1 Nasa'dingmi to-Farisi kumua la'bi buda tau najio' Puang Isa naturu'i, na ia tonturu' Nabi Yahya. 
2 Sitongamna te'da na Puang Isa njio' tau, apa anak gurun-Nari. 3 Na ia tonna issenmi Puang Isa 
kumua nasa'dingmi to-Farisi joo, ssalaimi tana Yudea, napole re' tana Galilea. 4 Apa lan kalingkan- 
Na Puang Isa re' tana Galilea la nnola lakori tana Samaria. 5 Agi-agi tatte' sangpulo dua ratumi lako 
mesa' kota jio tana Samaria disanga Sikhar, siandah padangna Yakub to mangkamo natawan 
anakkana tonna anu' to disanga Yusuf. Den bubunna Yakub jio. Gaja bo'jo'i Puang Isa lumingka 
tangnga allo nacumadokko jio sa'dena joo bubun. 7 Nata'pa tarruh tama kota to anak gurun-Na 
nnalli kande. Ratumi mesa' to baine to-Samaria la mewai. Nakua Puang Isa ngkuanni, "Fe indo', 
wa'dingraka mubenna' wai la kuiso'." 9 Jangngahhi joo baine, sanga to- Yahudi na to-Samaria te'da 
nasisumuan. Iamo joo nakua kumua, "Oo, na to-Yahudiki', na to-Samariana', antapeta'daina' wai 
diiso'." 10 Mebalimi Puang Isa nakua, "Te'da muissenni to barakka'-Na Puang Allataala na te'da too 
muissen kumua indara' tee mpeta'daiko wai diiso'. Ia ke la muissenni, iko pole'ra la mpeta'da wai 
lako Aku', angkubenko wai mangpatuo." 11 Nakua joo baine ngkuanni, "Fe Puang, napole umbo la 
tanii nnampa'i joo wai mangpatuo, na te'da siok taampui, anna liwa' mandalan tee bubun. 12 Ia tee 
bubun natawankan tojoloki' Yakub tonna anu'. Na moi ia wai lan toda mai ntee bubun naiso' sola 
anakkana na patuoanna. Tasangaraka la'bi majaoki' na ia joo tojoloki' Yakub?" 13 Mebalimi Puang 
Isa nakua, "Ta to tonniso'i tee wai bubun, la mawakke unapa ia. 14 Apa ia to tonniso'i to wai la 
kupangben, te'da lalomo nalamawakke. Sanga ia joo wai la kubenni la menjaji susi kalimbuah 
tangmate lan kalena na lolong messun mbenni katuoan melo te'da cappa'na." 15 Nakua joo baine 
ngkuanni, "Ee Puang, tabenna' tuu wai, nate' damo kumawakke, nadanggi' kuratu punala ssiok wai 
ntee." 16 Nakua Puang Isa ngkuanni, "Malemoko ntambaii to balimmu muratu ssolanni ntee." 17 


Mebalii nakua, "Te'da aku' balingku'." Nakua Puang Isa, "Tongan tuu kadammu kumua te'da 
balimmu. 18 Pellimamoko botting, na ia to muane musolan tee too, tangngia balimmu. Jaji tongan 
to kadammu." 19 Nakua joo baine ngkuanni, "Ee Puang, kukanassamo tee too, kumua nabiki'. 20 Ia 
to tojoloki' ssompa Puang Allataala jao ntee buntu, apa mikua kamu' to to- Yahudi jaori kota 
Yerusalem to nanii tau massompa." 21 Nakua Puang Isa ngkuanni, "Ee indo', katappa'ina', la den 
wattunna ia to tau ssompa Ambe' te'da na jao manda ntee buntu, te'da too na jao manda kota 
Yerusalem. 22 Kamu' to to-Samaria ssompa apa te'da miissenni, na ia to kami' to- Yahudi 
ssompakan to apa kiissen, nasaba' ia to Tomangpasalama' pole jiori mai to-Yahudi. 23 Apa 
nadete'mi wattunna, na wattunnamo tee too to kumua, pangpatuju pole jio mai Roh Allataala lako 
tau anna te'da nasala ke ssompai Ambe', sanga iamo to susi joo napumasannang. 24 Kuasan-Na 
mandara Roh Allataala nawa'ding tau ssompa Puang Allataala situru' katonganan-Na, nasaba' Roh 
to Puang Allataala." 25 Nakuamo joo baine lako Puang Isa, "Kuissen kumua la ratui to Raja 
Mangpasalama' to disanga Almaseh. Na ia ke ratumi, Tamo mpamanassan ngasanki' to sininna apa." 
26 Nakua Puang Isa ngkuanni, "Na Aku'mo tee to musipangkadan." 27 Ia joo wattu ratumi to anak 
gurun-Na pole nnalli kande, nasijangngaran ngkitai to Puang Isa sipangkada joo baine. Apa te'da 
bangngi moi mesa' mekutana lako joo baine kumua, "Apara parallummi indo'," ba'tu mekutana lako 
Puang Isa kumua, "Ciapari tasipangkada joo baine?" 28 Napatorroi busunna joo baine, napole lako 
kota mpauanni to tau jio 29 nakua, "Male kamu' ngkitai, den tau ntuu jio. Naissen ngasan sininna to 
apa mangkamo kupugauk. Ba'tu tangngiamora Ia joo to Raja Mangpasalama'?" 30 Messunmi tee 
lako tau lan mai kota namale lako to nanii Puang Isa. 31 Ia joo wattu natambaimi anak gurun-Na to 
Puang Isa nakua, "Ee Guru, takumandemo!" 32 Apa mebalii Puang Isa nakua, "Den kande-Ku' to 
te'da miissenni." 33 Mangpamulami to anak gurun-Na sikutana-tana nakua, "Denraka tau 
mbawanni kinande?" 34 Nakua omo Puang Isa, "Ta to kande-Ku', iamo to nturu' pakkaeloran-Na 
Puang Allataala angkumangkai tooi to jaman nasuanna'. 35 Mikua patang bulanpi namane' 
peparean. Apa kukuan kamu': Kitari, siririanmo to uma, sadia la dipeparei. 36 Ia to tomepare 
mangpamulami ntarima bassena anna wa'ding pada masannang to tomantanan sola to tomepare. Ia 
to apa napeparei, iamo to tontarima katuoan melo te'da cappa'na. 37 Tongan tee sambenan kada to 
kumua, 'Laen to tomantanan na laen to tomepare.' 38 Kusua kamu' male mpeparei joo uma to 
tangmikabo'jo'i, tolaen mangjama jio, na kamu' ntarimai to assele'na." 39 Buda to-Samaria lan joo 
kota memmatappa' lako Puang Isa, nasaba' kadanna joo baine kumua, "Napauan ngasanna' sininna 
to apa mangkamo kupugauk." 40 Ia tonna sitammumo tuu lako to-Samaria na Puang Isa, napeta'dai 
anna torropa sola. Jaji torro unapi jio duang bongi. 41 La'bi budapa to tau matappa', nasaba' 
pangngajah-Na. 42 Nakua tuu lako tau ngkuanni joo baine, "Matappa'mokan tee too, tangngia ia 
manda to kadammu lako kami', apa kisa'dingmo kami' to pangngajah-Na, na kiissen kumua lamo 
mpasalama' tolino." 43 Duang bongii torro Puang Isa jio tana Samaria, namane' mpatarruh 
kalingkan-Na re' tana Galilea. 44 Den ia napaui Puang Isa nakua, "Te'dapa ia naden nabi dikasiri' 
jio kampongna." 45 Ia tonna ratumo re' tana Galilea, masannangngi to tau jio ntarimai, sanga jaoi 
kota Yerusalem sola ngasan tonna pangramean Paskah anna kita ngasanni to apa napugauk Puang 
Isa. 46 Pole pole'mi Puang Isa lako kota Kana jio tana Galilea, to nanii mpupennanggoro' wai. Den 
mesa' tomangparenta jio kota Kapernaum sikandoppi' kota Kana masaki anakkana. 47 Ia tonna 
sa'dingmi joo tomangparenta kumua ratu pole'mi Puang Isa jio mai tana Yudea, malemi 
mpessitammuii nameta'da tulung, namale do' kota Kapernaum mpamalagahhi joo anakkana to la 
mate mandamo. 48 Nakua Puang Isa ngkuanni joo tomangparenta, "Ta ke te'da mikita tanda 
mejangngaran, te'da mimatappa'." 49 Mebalii joo tomangparenta nakua, "Oo Puang, madoi'ki' 
dikka' male ta'bulu' te'da unapa namate joo anakkaku'." 50 Nakuamo Puang Isa lako, "Polemoko, 


malagahmi to anakkamu." Nakatappa'i joo tau to kadan-Na Puang Isa, napole. 51 Mangtangnga 
lalanmi pole lako bolana, natammuimi kaunanna napauanni nakua, "Malagahmi to anakkata'." 52 
Mekutanai joo tomangparenta nakua, "Tatte' pirara namammula te'da namakula' kalena?" Mebalii 
nakua, "Sangbo' agi-agi tatte' mesa'." 53 Naingaranmi ambe'na kumua iamo joo wattu nakuanni 
Puang Isa kumua, "Malagahmi to anakkamu." Memmatappa'mi sintong repokkona. 54 Iamo joo 
tanda mejangngaran mangpenduan napugauk Puang Isa jio tana Galilea, mangkanna pole jio mai 
tana Yudea. 


5:1 Mangkai joo, den pangrameanna to- Yahudi, namale Puang Isa de' kota Yerusalem. 2 Den mesa' 
kollang jao kota Yerusalem sikandoppi' babangan to disanga Babangan bembala', den lima lalan 
dideai ngguririkkii. (Ta joo kollang lan basa Ibrani disanga Betesda.) 3 Buda tomasessa 
simammasan jio ntuu joo lalan, susinna tomasaki, tobuta, tokeppang na tokupi'. [Pada ntajanni 
umbo wattu na tigonggang joo wai jiong kollang. 4 Sanga sipissen-pissen namellao do' to malaeka'- 
Na Puang nagonggangngi to wainna. Na ia to tokaminang jolo mendo', ke tigonggangmi, malagahhi 
jio mai sakinna.] 5 Den mesa' muane jio tallung pulomo karua taunna kupi'. 6 Mamma' bangngi jio, 
nakitai Puang Isa na naissen kumua liwa'mo masainna kupi'. Nakutanati Puang Isa nakua, 
"Madoangrokoka malagah?" 7 Mebalii joo tokupi' nakua, "Te' Puang, te'da dikka' tompado'na' 
kollang, ke tigonggangngi to wainna. Mane' la malena' lako, najoloimo' tau." 8 Nakuamo Puang Isa 
ngkuanni, "Ke'dehmoko, angka'i tuu ampahmu, mulumingka." 9 Ia bang unamo joo wattu ta'pa 
ke'dehmi, naangka'i to ampahna, nalumingka. Ia joo jaji tonna Allo Katorroan. 10 Iamo joo na ia to 
pekaamberan to- Yahudi ngkuanni joo to te'damo nakupi', "Allo Katorroan tee allo, te'da muwa'ding 
mpassan ampahmu." 11 Apa mebalii nakua, "Ta to tompalumingkana' nena' ssuana' nakua, 'Angka'i 
ampahmu mulumingka.' " 12 Nakutanai pole'i nakua, "Indara joo tongkuanko angka'i ampahmu 
mulumingka?" 13 Apa te'da naissenni inda tompalumingkai, nasaba' ta'pa menta'dei Puang Isa 
mentama tangnga-tangngana tobuda. 14 la tonna sitammu pole' omo lan Bola Puang Allataala 
nakuamo Puang Isa, "Malagahmoko tuu too, danggi'mo mupugauk pole' dosa anna danggi' 
mumasessa pole' to la'bi mabanda'." 15 Messunmi joo tau namale mpauanni to pekaamberan to- 
Yahudi nakua, "Puang Isa to mpalumingkana'." 16 Iamo joo na ia to pekaamberan to- Yahudi 
nnangah lalan la mpakario-rio Puang Isa, nasaba' napugaukki joo tonna Allo Katorroan. 17 Apa 
nakua Puang Isa ngkuanni, "Ratu lako too allo mangjama tarruh to Ambe'-Ku', jaji moi Aku' 
mangjama tarruh todana'." 18 Iamo tee to kada gaja mpamasumanga' pekaamberan to- Yahudi 
nnangah lalan la mbuno Puang Isa. Te'da na ia manda to ntengkai atoran Allo Katorroan, apa ia 
toomo to nakua, "Ambe'-Ku' to Puang Allataala." Nasaba' ia ke susii joo, mpapadai kalena Puang 
Allataala. 19 Napebalii Puang Isa joo pekaamberan to- Yahudi nakua, "La miingaran tee kadang-Ku' 
kumua, ia tee Aku' Anak Allataala, te'da kuwa'ding mpugauk apa situru' pakkaeloran-Ku', ke te'da 
na Ambe'-Ku' kukita mpugaukki. Sanga apa to napugauk Ambe'-Ku', ia todamo kupugauk. 20 
Napakitan ngasamna' sininna to apa napugauk Ambe', sanga napakamoja'na'. Na la napakitan 
pole'pa' tanda mejangngaran to la'bi matonggo ammijangngah. 21 Susi to Ambe'-Ku' mpatuo 
tomate, nabenni katuoan melo te'da cappa'na, susi todami Aku' Anak mpangben katuoan melo te'da 
cappa'na lako ia to tokukadoangngi. 22 Moi mesa' tau te'da ia nara'tah Ambe' to kara-karana, apa 
sininna kuasa rra'tah kara-kara napangben ngasanmo lako Aku' Anak. 23 Napugaukki Ambe' susi 
joo, nakua nakasiri'na' sininna tau, susi tau ngkasiri' Ambe'-Ku'. Ia to tocia' ngkasiri'na', te'da toda 
nakasiri'1 Ambe'-Ku' to ssuana'. 24 La miingaran tee kadang-Ku' kumua, ia to tompesa'dingngi to 
kadang-Ku', namatappa' lako to tossuana', iamo tonnampui katuoan melo te'da cappa'na. Te'damo ia 
naladisessa. La'pahmi jio mai kamatean, anna nnampa' katuoan melo te'da cappa'na. 25 La 


miingaran kumua, la nadete'mi wattunna, na sitonganna wattunnami tee too, kumua ia to tomate la 
ssa'ding gamarang-Ku', tee Aku' Anak Allataala, na ia to tossa'dingngi la tuo pole'. 26 Susi Ambe'- 
Ku' makuasa mpatuo pole' tomate, susi toda Aku' naben kuasa mpatuo tomate. 27 Mangka toomo 
mpangben kuasa lako Aku' la rra'tah kara-karana tolino, nasaba' Aku'mo Anak Mentolino. 28 
Danggi' mijangngah ssa'dingngi tee, nasaba' la nadete'mi wattunna kumua sininna to tomatemo 
ssa'ding gamarang-Ku'. 29 Na ia to tomelo panggaukanna la messun lan mai lamunan anna tuo 
melo te'da cappa'na, apa ia to togaja' panggaukanna la messun too lan mai lamunan anna disessa." 
30 Mpatarruhhi kadan-Na Puang Isa nakua, "Te'da kuwa'ding mpugauk apa situru' pakkaeloran- 
Ku. Rra'tahna' kara-karana tolino susi to naparentanna' Ambe'. Maruruh to pangra'tah-Ku', nasaba' 
te'da naeloh-Ku', apa pakkaeloran-Na Ambe' to ssuana'. 31 Ia ke la Aku' bang mpaui kumua, 'Ambe' 
to ssuana", te'da mikatappa'ii to apa kupau. 32 Apa den Ambe'-Ku' mpaui kumua, 'Kusuako', na 
kuissen kumua tongan to napau. 33 Na mangkamo kamu' ssua tau lako Nabi Yahya. Na tonganmo 
joo kadanna mpauna'. 34 Apa sitonganna te'da kuparallu natonganan tolino, apa kupangngingaran 
kamu' tee kukua ammidipasalama'. 35 Ia to Nabi Yahya susi palita dukku mangngarrang. Na ia joo 
kadanna susi arrang, apa cingga'tu'ra kamu' masannang ntarimai. 36 Apa den ia la'bi matonggo 
ntongananna' na ia to kadanna Nabi Yahya. Iamo to jaman napangparentan Ambe' lako Aku' la 
kumangkai, ia toomo ssa'bii kumua Ambe'-Ku' to ssuana'. 37 Na denpa ia to la'bi matonggo, iamo 
to Ambe'-Ku' to ssuana', Iamo ntongananna'. Te'dapa misa'dingngi gamaran-Na, ba'tu ngkitai lindo- 
Na. 38 Te'da mikatappa'i to kadan-Na Puang Allataala, nasaba' cia' kamu' ngkatappa'ina' tee Aku' to 
nasua. 39 Mpelajahhi kamu' issina Sura' Allataala, nasaba' misangai kumua iamo joo mipugauk 
ammiampa' katuoan melo te'da cappa'na. Na moi Sura' Allataala, Aku' bang una to napau, 40 apa 
cia' kamu' ratu lako kale-Ku', ammiampa' katuoan melo te'da cappa'na. 41 Te'da kuparallu nakasiri' 
tolino. 42 Kuissen kamu' kumua te'da mipakamoja' Puang Allataala. 43 Ratuna' napakuasa Ambe'- 
Ku,, apa cia' kamu' ntarimana'. Apa mitarima ke den tau laen ratu mpukuasa kuasanna. 44 Umbo la 
mikua matappa' lako Aku', ke nnangahra kamu' kadipujian jio mai padammi tolino, na te'da 
miangahhi to kadipujian pole jio mai Puang Allataala te'da susinna. 45 Danggi' misangai kumua la 
kupasala kamu' jio olo-Na Ambe'. Ia to la mpasala kamu', Nabi Musara to misanga la ntulung 
kamu'. 46 Ia ke la matappa' tongan kamu' lako Nabi Musa, tantu la matappa' too kamu' lako Aku', 
sanga Aku'ra to napau Nabi Musa lan sura'na. 47 Apa ia ke te'da mikatappa'ii to apa napau Nabi 
Musa, te'da too mikatappa'ii to apa kupau." 


6:1 Mangkai joo malemi Puang Isa lian sambali'na Tasik Galilea to disanga too Tasik Tiberias. 2 
Gaja buda tau mpeundii, sanga nakitamo to tanda mejangngaran napaden ke mpamalagahhi 
tomasaki. 3 Anna endek de' buntu-buntu Puang Isa, nacumadokko jao sola anak gurun-Na. 4 Ia joo 
wattu madoi'mo nadete' to pangrameanna to- Yahudi disanga pangramean Paskah. 5 Mengkita 
mengguririkmi Puang Isa nasiassa'-assa' bangmi to tau ratu lako Ia, mangkadami lako Filipus 
nakua, "Umbomo la dinii nnalli kande nawa'ding kumande ngasan tee tau?" 6 Sitonganna 
naissenmo Puang Isa to apa la napugauk, apa naanggai'ra mangkada susi joo, nasaba' madoangngi 
nnuji kamatapparanna Filipus. 7 Mebalii Filipus nakua, "Na moi dua ratuh dinar diallian roti tee tau 
pada budanna, te'dapa nalaganna' moi naditawai sisangti'pekra." 8 Den mesa' anak gurun-Na Puang 
Isa disanga Andreas, sile'tona Simon Petrus, mangkada nakua, 9 "Inde' to pea muane mbawa lima 
roti na dua bale, apa Ia siagiraka nakande tee tau pada budanna?" 10 Nakua Puang Isa, "Suai tuu 
mati' tau nacumadokko." Jaji cumadokkomi joo tobuda mpennampah reu, sanga buda reu jio. Agi- 
agi den limang sa'bu tau ke muane manda dibilang. 11 Naalai Puang Isa joo roti, namangkurru 
sumanga' lako Puang Allataala. Mangkai joo natawa-tawanmi tobuda joo roti, namane' ntawa-tawan 


tooi joo bale, nakumande to tau sabarahna. 12 Ia tonna barahmo to tau, nakuamo Puang Isa lako 
anak gurun-Na, "Rempunni to torrona, danggi' nasajang." 13 Napasirempunni naden sangpulo dua 
baku' ponno to torrona joo lima roti nakande tobuda. 14 Ia tonna kitami tobuda joo tanda 
mejangngaran napaden Puang Isa, nakuamo, "Ta tonganmo tee to nabi napau Puang Allataala tonna 
anu' la ratu tama lino." 15 Naissen Puang Isa kumua la ratui joo tobuda la mparukui menjaji rajana. 
Tamo joo namale messarak de' buntu. 16 Ia tonna la bongimo malemi do' randan tasik to anak 
gurun-Na Puang Isa. 17 Malillinmi na te'da unapa naratu to Puang Isa lako to nanii anak gurun-Na, 
iamo joo naendek de' lopi to anak gurun-Na, nalamban mangnguju lian kota Kapernaum. 18 
Mangpamulami to bombang, sanga mangngiri'mi to angin bara'. 19 Agimo lima iarika annan kilo 
nanii manglopi, mane'ri ngkitai to Puang Isa lumingka jao wai mpendete'i to lopinna, anna silajatan 
to anak gurun-Na. 20 Apa nakua Puang Isa ngkuanni, "Fe, danggi' mimalaja'! Aku' tee." 21 Ia tonna 
sa'dingmi anak gurun-Na to gamaran-Na, masannangmi ntarimai napaendekki de' lopi, nata'pa 
ratumo lako randan tasik to napangngujui. 22 Masawamna joo too, naissenmi tobuda to torropa 
sambali'na tasik kumua mesara to lopi jio, namalemi napake anak gurun-Na Puang Isa, apa te'da 
namale Puang Isa. 23 Apa ia joo wattu denmi ba'tu pira-pira lopi ratu jio mai kota Tiberias 
nakenden sikandoppi' to nanii mangka ngkurru sumanga' roti Puang Isa nakande tobuda. 24 Ta 
tonna kitami tobuda kumua te'damo Puang Isa jio, na moi toda anak gurun-Na, endek todami de' joo 
lopi namale lako kota Kapernaum nnangah Puang Isa. 25 Ia tonna ampa'mi tobuda to Puang Isa jio 
sambali'na tasik, mekutanami lako nakua, "Oo Guru, piranra taratu inde'?" 26 Mebalimi Puang Isa 
nakua, "La miingaran tee kadang-Ku' kumua, iara miangahna', sanga barahmo kamu' mangka 
ngkande roti, tangngia nasaba' miissenni apa battuananna joo tanda mejangngaran kupugauk. 27 
Danggi' mimangjama nnangahhi to kande la cappu' ba'tu buruk. Apa iara miangah to kande te'da 
nalaburuk, to la mben kamu' katuoan melo te'da cappa'na. Ia joo kande, iamo to la kuben kamu' 
Aku', Anak Mentolino, sanga mangka napangpeissenan Ambe'-Ku' Puang Allataala kumua 
natarimana'." 28 Mekutana omi lako Puang Isa nakua, "Apara nakadoangngi Puang Allataala la 
kipugauk?" 29 Mebalii Puang Isa nakua, "Tamo tee to nakadoangngi Puang Allataala jio mai 
kalemi: la matappa' kamu' lako kale-Ku' kumua Aku'mo to nasua Puang Allataala." 30 Mekutana 
pole' omi lako Puang Isa nakua, "Ta ke susii tuu, tanda apara tapugauk kikitai, angkiwa'ding 
ngkatappa'iki'? Apara la tapugauk? 31 Ia to tojolota' mangka ngkande kande disanga mamna jio 
padang pallawangan, susi to diuki' lan Sura' Allataala kumua, 'Nabenni kande jao mai suruga 
nakandei.' " 32 Nakua Puang Isa ngkuanni, "La miingaran tee kadang-Ku' kumua, tangngia Nabi 
Musa tonna anu' to mben kamu' kande jao mai suruga, apa Ambe'-Ku' Ia to mben kamu' kande 
tongan jao mai suruga. 33 Naia to kande napangben Puang Allataala, Aku'mo to mellao jao mai 
suruga, na mpangben katuoan melo te'da cappa'na lako tolino." 34 Nakua omo tuu lako tau 
ngkuanni, "Oo Puang, taben punalakan joo kande." 35 Nakua omo Puang Isa, "Aku'mo kande to 
mben katuoan tolino. Ia to toratu lako Aku', te'da tarruhmo nalatangbarah. Ia to tomatappa' lako 
Aku', te'da tarruh toomo nalamawakke. 36 Apa mangkamo kamu' kukuan, 'Moi mikitamo, te'da 
mimatappa'.' 37 Sininna to tonapangben Ambe' lako Aku', iamo la ratu lako kale-Ku'. Na moi inda 
ke ratumi, te'da kutanglantarimai. 38 Sanga mellaona' jao mai suruga, tangngia kumua pakkaeloran- 
Ku' la kupugauk, apa pakkaeloran-Na Ambe'-Ku' to ssuana'. 39 Iamo tee pakkaeloran-Na to Ambe' 
to kumua sininna to tau nabenmo', moi mesa' te'da nalamasolang, apa la kupatuo pole' ke Kiama'mi 
lino. 40 Na pakkaeloran-Na too, to kumua ia to tonnissenmi kumua Aku'mo Anak Allataala 
nakatappa'ina', la ntarima katuoan melo te'da cappa'na, na la kupatuo pole' ke Kiama'mi lino." 41 
Sipangnuku-nukuanni to to- Yahudi lako Puang Isa, sanga ia to nakua, "Aku'mo kande to mangka 
mellao jao mai suruga." 42 Pada nakuamo, "Ah, Iamo Puang Isa to anakkana Yusuf. Kiissen to 


tomatuan-Na! Matumbai nawa'ding kumua, 'Mellaona' jao mai suruga?' " 43 Nakua Puang Isa 
ngkuanni, "Danggi' misipangnuku-nukuan. 44 Moi mesa' tau te'da ngkullei ratu lako Aku', ke te'da 
na Ambe'-Ku' to ssuana' mpupembalikki to penawanna. Na ia to toratu lako Aku', la kupatuo pole' 
ke Kiama'mi lino. 45 Den diuki' lan sura'na nabi kumua, 'La napaggurui Puang Allataala sininna joo 
tau.' Tamo joo ia to tompesa'dingngi Ambe', la ratu lako Aku'. 46 Ia joo tangngia battuananna 
kumua denmo tau mangka ngkita Ambe'-Ku', saliwanna mane' Aku' mandara, to pole jio mai Puang 
Allataala. 47 La miingaran tee kadang-Ku' kumua, ia to tomatappa' nnampuimo katuoan melo te'da 
cappa'na. 48 Aku'mo kande to mpatuo tau. 49 Mangkamo to tojolomi ngkande kande disanga 
manna tonna anu' jio padang pallawangan, namate unai. 50 Apa te'da nasusi joo to kande mellao jao 
mai suruga. la to tongkandei joo kande, te'damo nalamate. 51 Aku'mo kande to mellao jao mai 
suruga, kande to naputuo tau. Ia to tongkandei tee kande, la tuo tarruhhi. Ia to kande la kuben tau 
lan lino naputuoi, iamo tee batang kale-Ku'." 52 Ia tonna sa'dingngi to- Yahudi joo kadan-Na, 
napada ia sipekka nakua, "Umbo nakua tee tau wa'ding la mbenki' batang kale-Na takande?" 53 
Tamo joo nakua Puang Isa ngkuanni, "La mikatappa'i kumua, ia ke te'da mikandei to batang kale- 
Ku' na te'da miiso'i to rara-Ku' Aku', Anak Mentolino, te'da miampui katuoan tongan. 54 Ia to 
tongkande batang kale-Ku' sola tonniso' rara-Ku', iamo to nnampui katuoan melo te'da cappa'na na 
la kupatuo pole' ke Kiama'mi lino. 55 Nasaba' ia to batang kale-Ku', iamo kande tongan, na 1a to 
rara-Ku', iamo apa diiso' tongan. 56 Na ia to tongkande batang kale-Ku' na nniso' rara-Ku', da'tanni 
memmesa' sola Aku' na Aku' toda memmesa' sola ia. 57 Ia to Ambe'-Ku' to ssuana', Iamo naputuo 
tau. Susi Aku' tuo jio mai kale-Na, susi toomi to tongkande batang kale-Ku', la tuo jioi mai kale- 
Ku". 58 Mangkamo nakande tojolomi to kande disanga manna, namate unai. Apa ia to tongkandei 
tee kande kubenni, te'damo nalamate, apa la tuo tarruhmo, sanga Aku'mo tee to kande mellao jao 
mai suruga." 59 Ia ngasanmo tee napau Puang Isa tonna mangngajahhi lan bola passambajangan jio 
kota Kapernaum. 60 Ia tonna mangkamo to tobuda ssa'dingngi joo kadan-Na Puang Isa, budai to 
tonturu'i kumua, "Ah, gaja sussa tee pangngajah, na indara ia la ntarimai!" 61 Naissen Puang Isa 
kumua sipangnuku-nukuanni tuu lako tau nakuanni, "Misa'dinganraka tee kadang-Ku'? 62 Na 
umbomo susi jajinna ke mikitana' Aku', Anak Mentolino, endek pole' de' ngenan jolo-Ku'! 63 Roh 
Allataala to naputuo tau. Te'da lalo pakullena to tolino. Ia tee kada kupauan kamu', iamo kadan-Na 
Roh Allataala to mpangben katuoan. 64 Apa den unapa kamu' to te'dapa mimatappa'." Naissen 
jolomo Puang Isa kumua indara to la cia' ngkatappa'ii, sola indara to la mpangpejokkoanni. 65 
Nakua Puang Isa, "Tamo joo mangkamo kamu' kukuan, "Moi mesa' tau te'da nakullei ratu lako Aku", 
ke te'da napuelohhi Ambe'-Ku'.' " 66 Mammula joo wattu buda tau mboko'i pole'i, na cia'mo nturu'i. 
67 Mekutanami Puang Isa lako to sangpulo dua anak gurun-Na nakua, "La male todamora kamu'ka 
ssalaina'?" 68 Mebalimi Simon Petrus nakua, "Oo Puang, inda opara la kinii male? Na Kita' 
mandara to mpau kada mpangben katuoan melo te'da cappa'na. 69 Matappa'mokan na kiissenmo 
kumua Kita'mo to pesua mattantun-Na Puang Allataala." 70 Mebalimi Puang Isa nakua, "Aku'ra to 
mpilei kamu' tee tau sangpulo dua. Apa den mesa' tonatamai setang lan tangnga-tangngami." 71 Ia 
to nasanga Puang Isa, iamo joo Yudas anakkana Simon Iskariot. Sanga moi na ia joo Yudas sala 
mesa'na jio mai to sangpulo dua anak gurun-Na, apa iamo la mpangpejokkoanni. 


7:1 Mangkai joo, malemi Puang Isa ngguririkki tana Galilea. Cia'mi pole lako tana Yudea, sanga ia 
to pekaamberan to- Yahudi jio nnangah bangmo lalan madoang la mbunoi. 2 Ia joo wattu madoi'mo 
to pangramean to- Yahudi disanga pangramean Pondo' Daun. 3 Iamo joo nakua to sile'to-Na 
ngkuanni, "Salaimi tee tana Galilea, mupolemo sau' tana Yudea, nakita tooi to tonturu'ko to tanda 
mejangngaran mupugauk. 4 Te'da ia nabuniananni tau to apa napugauk, ke madoangngi 


mentokaissenan. Jaji ia ke mpugaukko tanda mejangngaran, mpangpekitanroko kale-Mu lako 
tobuda!" 5 [lamo namangkada susi joo to sile'to-Na, sanga moi ia te'da toda nakatappa'ii. 6 Nakua 
Puang Isa ngkuanni, "Te'dapa nadete't wattung-Ku'. Ia ke kamu', sininna wattu wa'ding ngasan 
minii male. 7 Te'da apa napusaba' tee tolino la ngkaba'ci kamu'. Apa ia ke Aku' nakaba'cimo', 
nasaba' tuli kukuanni kumua gaja' panggaukanna. 8 Jolomo kamu' male lako joo pangramean, te'da 
kulamale, sanga te'dapa nadete'i wattung-Ku'." 9 Susimi joo kadan-Na Puang Isa lako sile'to-Na, 
natorropa Ia jio tana Galilea. 10 Ia tonna laba'mo to sile'to-Na male lako pangramean, mane'ri undi 
Puang Isa, apa te'da naissenni tau. 11 Padai masainna jio pangramean, naangah tarruhhi 
pekaamberan to- Yahudi nakua, "Umbomira Ia?" 12 Buda tau ncurita buni bangngi. Den to mpau 
meloi nakua, "Tomelo Ia." Den too to mpau tangmeloi nakua, "Te'da na tomelo, tompalao sala 
tobuda." 13 Apa te'da tau barani mpaui to tonganna, sanga malaja'i lako pekaamberan to- Yahudi. 
14 Ia tonna pirang-pirang allomo joo pangramean, malemi Puang Isa lako rante Bola Puang 
Allataala namangngajahhi. 15 Sijangngaranmi to pekaamberan to- Yahudi namangkada kumua, 
"Ciapari na gaja macca la tee tau, na te'da namassikola?" 16 Mebalimi Puang Isa nakua, "Ta tee 
pangngajaran kuajaran kamu', pangngajaran pole jio mai Puang Allataala to ssuana', tangngia 
pangngajaran-Ku'. 17 Ia ke den tau madoang nturu' pakkaeloran-Na Puang Allataala, la naissen 
kumua pole umbora tee pangngajaran-Ku'. La naissen kumua pole jioraka mai Puang Allataala, 
larika pangngajaran-Ku' Aku'. 18 Na ia to tompangpangngajaran ia kamaccanna, iamo to 
nnangaranra kadipujian kalena. Apa ia to tonnangaran kadipujian to tossuai, iamo to maruruh 
penawa, to te'da namangnguraga. 19 Mangkamo kamu' naben Nabi Musa to atoran-Na Puang 
Allataala tonna anu'! Apa te'da bang kamu' nturu'i joo atoran-Na. Ciapari milambunona'?" 20 
Mebalimi to tobuda nakua, "Ah, tonatamaiki' setang! Indara la mbunoki'?" 21 Nakua omo Puang 
Isa ngkuanni, "Mane' mesa'ra tanda mejangngaran kupugauk tonna Allo Katorroan, 
ammisijangngaranmo. 22 Napattantumo Nabi Musa kumua parallu misunna' ngasan to anakkami. 
Sitonganna ia joo atoran te'da napole jio mai Nabi Musa, apa pole jiora mai tojolota' tonna te'dapa 
najaji Nabi Musa. Na massunna' too kamu' ke Allo Katorroanni, 23 ammikua danggi' mitengkai 
atoranna Nabi Musa. Ia ke susii joo ciapari mikagallina', ke mpamalagahna' mesa' tau ke Allo 
Katorroan? 24 Danggi' na ia manda to nakita matammi mira'tah, apa la mangra'tah kamu' situru' 
katonganan." 25 Ba'tu pira-pira to to- Yerusalem mangkada kumua, "Tangngiaraka tee to todiangah 
bang la dibuno? 26 Te'da bangmo kada nabuni jio olona tobuda, na te'da bang pekaamberanta' 
mpebalii. Naissen tonganmiraka kumua Iamo Raja Mangpasalama'? 27 Apa ia ke ratui to Raja 
Mangpasalama', moi mesa' tau te'da nnissenni kumua topole umbora la. Na Ia tee tau taissen to 
nanii ratu." 28 Ia tonna mangngajahhi Puang Isa jio rante Bola Puang Allataala, naandongngi 
gamaran-Na nakua, "Mipikkiri' kumua miissen indana' tee, na topole umbona'. Apa ia to karatuan- 
Ku' te'da naeloh-Ku', apa nasuana' Puang Allataala to sipato' dikatappa'i, na lamo te'da miissenni. 
29 Kuissen Aku', nasaba' topole jiona' mai kale-Na, na Iamo ssuana' ratu." 30 Ia joo wattu den tau 
pada nnangah lalan la njokkoi, apa moi mesa' tau te'da barani njokkoi, nasaba' te'dapa nadete'i 
wattunna. 31 Apa buda too tau matappa' lako Puang Isa nakua, "Manassa kumua nang Raja 
Mangpasalama' Ia, sanga la'bi buda tanda mejangngaran napugauk na ia to tau laen." 32 
Nasa'dingngi to-Farisi to tobuda ncurita membuni Puang Isa. Iamo joo namesa' kada sola kapala 
imang ssuai to ba'tu pira-pira pangjagana Bola Puang Allataala la njokkoi. 33 Ia joo wattu nakua 
Puang Isa lako tobuda, "Cingga'tu'mora nate'damo tasola, sanga la polemo' lako to tossuana' ratu. 
34 La miangahna', apa te'da mikullei nnampa'na', nasaba' te'da mikullei ratu lako to kunii." 35 
Sipangkada-kadai joo pekaamberan to- Yahudi nakua, "La male umborika ia tee tau, nate'damo 
tawa'ding ssitammuanni? La malerika lako to-Yahudi to torro jio tangnga-tangngana to- Yunani 


naajahhi to to- Yunani jio? 36 Apara battuananna tee kada napau kumua, 'La miangahna', apa te'da 
mikullei nnampa'na', nasaba' te'da mikullei ratu lako to kunii?' " 37 Ta tonna allo cappa'namo joo 
pangramean Pondo' Daun, 1a toomo allo kaminang parallu, ke'dehmi Puang Isa mangkada 
mpematonggoi gamaran-Na nakua, "Ia to tomawakke, la ratui lako Aku', namangngiso'. 38 Ia to 
tomatappa' lako Aku' la susii to diuki' lan Sura' Allataala kumua, 'La nanii lolong wai katuoan.' " 39 
(Ta to nasanga wai katuoan, iamo to Roh Allataala, to la natarima tomatappa' lako kale-Na. Ia joo 
wattu 1a to Roh Allataala te'dapa nadipangben, nasaba' te'dapa nadiangka' to Puang Isa de' suruga.) 
40 Buda tau ssa'dingngi joo kadan-Na Puang Isa, naden to kumua, "Ta tonganmo tee to nabi 
nasanga Puang Allataala tonna anu' la ratu." 41 Den too to kumua, "Tamo tee Raja Mangpasalama 
Apa den toopa to kumua, "Wah te'da nalapole lan mai tana Galilea to Raja Mangpasalama'! 42 
Nasaba' diuki' lan Sura' Allataala kumua, Ia to Raja Mangpasalama' bati'na Raja Daud, na todijajian 
jio kota Betlehem, to kotana too Raja Daud." 43 Susimi joo nasipekkaimi tobuda to Puang Isa. 44 
Ba'tu pira-pira to tau madoang njokkoi, apa moi mesa' tau te'da barani. 45 Ia to pangjagana Bola 
Puang Allataala, to nasua kapala imang sola to-Farisi njokko Puang Isa, polemi, nakutanaii nakua, 
"Ciapari na te'da misolanni Puang Isa jio mai?" 46 Mebalimi nakua, "Te'da kijokkoi, sanga te'dapa 
kisa'ding mesa' tau susi maccana mangkada!" 47 Nakua to to-Farisi, "Napalao sala todamora 
kamu'ka? 48 Te'da ia to pekaamberanta' ba'tu to-Farisi matappa' lako kale-Na. 49 Apa ia tee tobuda 
ngkatappa'ii, nasaba' te'da naissenni to atoranna Nabi Musa. La ditampakkimi ia ropu!" 50 Den 
mesa' to-Farisi jio disanga Nikodemus, to denmo naratu bongi lako Puang Isa. Mangkadai lako 
padanna to-Farisi, 51 nakua, "Situru' atoranta', te'da tawa'ding ssessa tau, ke te'dapi tasa'dingngi 
larika taissenni to apa napugauk." 52 Mebalimi joo solana nakua, "To-Galilea todarokoka? La 
muparessal to Sura' Allataala, muissenni kumua te'da ia nabi pole lan mai tana Galilea." [ 53 
Mangkai joo too, pada polemi lako bolana. 


um 


8:1 Male todami Puang Isa de' buntu Zaitun. 2 la tonna makale'mo, male pole'i lako rante Bola 
Puang Allataala na buda tau ratu sirempun. Nacumadokko Puang Isa napamulai nnajahhi tobuda. 3 
Ia joo wattu, ratumi to guru agama sola to-Farisi ssolan mesa' baine, to naampa' manggauk sala. 
Nasuai ke'deh lan tangnga tobuda, 4 namane' mpaui lako Puang Isa nakua, "Oo Guru, ia tee baine 
kiampa' tonna manggauk sala. 5 Den diuki' lan sura'na Nabi Musa kumua, Ta to baine susi tee, la 
disilekko'i batu samatena.' Na ia tee too Guru, matumbai kita' to passangan-Ta'?" 6 Naanggai' 
mekutana susi joo la ncobai to Puang Isa dikua nawa'ding mpasalai. Apa cukku bangngi Puang Isa, 
na mpangngukiran jarin-Na do' litak. 7 Apa ia tonna dikutanai tarruh bang, ke'dehmi, namane' 
mpebalii nakua, "Indara kamu' to te'da namadosa, iamo jolo' la Ilekko' batu tee baine." 8 Namane' 
cukku pole' mangnguki' do' litak. 9 Ia tonna mangkamo ssa'ding kadan-Na Puang Isa, malai 
simesa'-mesa'mi tuu lako tau pamula jio mai to kaminang matuanna, naarannai Puang Isa mandamo 
torro jio sola joo baine. 10 Anna ke'deh Puang Isa ngkuanni joo baine, "Oo, umbo ngasanmira? 
Te'da bangrika ssessako?" 11 Mebalimi joo baine nakua, "Te'da Puang." Nakua omo Puang Isa, 
"Melomi, moi Aku' te'da too angkulassessako. Malemoko. Mammula tee too, danggi' o mupugauk 
dosa."] 12 Mangkada pole' omi Puang Isa lako tobuda nakua, "Aku'mo arrang to nnarrangngi 
penawanna tolino. Ia to tonturu'na', te'da nalalumingka lan kamalillinan, apa la nnampui arrang to 
mbenni katuoan." 13 Nakua to to-Farisi ngkuanni, "Te'da natongan to kadan-Ta', sanga ssa'biki' 
kale-Ta'." 14 Mebalimi nakua, "Moi kusa'bii kale-Ku', tongan to kadang-Ku', nasaba' kuissen to 
kunii ratu, kuissen too to la kunii male. Nate'da miissenni to kunii ratu, ba'tu la kunii male. 15 Ia 
ammira'tah kara-karana tau, mangra'tah tolino unamo kamu'. Apa ia ke Aku' te'da tau kura'tah kara- 
karana, moi mesa'. 16 Apa ia ke la Aku' mangra'tah, maruruh to pangra'tah-Ku', sanga te'da na Aku' 


manda mangra'tah, apa solana' Ambe' to ssuana'. 17 Den diuki' lan sura'na Nabi Musa, kumua, 
'Tanna den dua tompangben kasa'bian sangrupa, wa'ding ditarima joo kasa'bianna.' 18 Na dua ia to 
sa'bing-Ku', Aku' sola Ambe' to ssuana'." 19 Nakua joo to-Farisi ngkuanni, "Umbori nanii joo 
ambe'-Ta'?" Mebalii Puang Isa nakua, "Te'da miissenna', sola Ambe'-Ku'. Ia ke la miissenna', tantu 
miissen toomi to Ambe'-Ku'." 20 Ia tee kada napau Puang Isa tonna mangngajahhi jio rante Bola 
Puang Allataala sikandoppi' patti doi' sudakka. Apa moi mesa' tau te'da njokkoi, nasaba' te'dapa 
nadete'i wattunna. 21 Nakua pole' omo Puang Isa lako tobuda, "La malena' ammilannangahna', apa 
la mate tangdidampangan kamu'. Na ia to la kunii male, te'da mikullei ratu lako." 22 Ia tonna 
sa'dingngi pekaamberan to- Yahudi, sipangkadai nakua, "Oo, mbai la mbunoi kalena, sanga nakua 
kumua, 'Te'da kamu' ngkullei ratu lako to la kunii male.' " 23 Nakua omo Puang Isa, "Topole jiong 
kamu' mai, na topole jaona' mai. Tojio kamu' mai lino, na Aku' te'da kutopole jio mai lino. 24 Tamo 
joo kukuan kamu' kumua, la mate tangdidampangan kamu'. Na la mate tangdidampangan kamu', 
nasaba' te'da mikatappa'i to kadang-Ku' mpamanassai kumua, 'Aku'mo to disanga DIscENNA''Ir.' " 
25 Mekutanai nakua, "Indariki' sitonganna?" Mebalimi Puang Isa nakua, "Te'da bua'na la 
ssipangkadan kamu'. 26 Budapa to wa'ding la kupau mpasala kamu', apa te'da kupugaukki. Apa ia 
to tossuana', wa'ding dikatappa'i, na ia to apa kusa'ding jio mai kale-Na, ia toomo kupau lako kamu' 
tolino." 27 Te'da naissenni to tau kumua Ambe'-Na to napau Puang Isa. 28 Iamo joo nakua pole' 
Puang Isa ngkuanni, "Ta ke mipampangmo' jao kaju sitamben tee Aku', Anak Mentolino, mane'ra 
kamu' nnissenni kumua, Aku'mo tee to disanga 'DENNA". Mane' toori miissen kumua, te'da 
kupugaukki to apa situru' pakkaeloran-Ku', apa ia manda to naajaranna' Ambe'-Ku'. 29 Na iamo joo 
Ambe'-Ku' to ssuana', nasolan bangna'. Te'da nasalaina', nasaba' tuli kupugauk to napumasannang." 
30 Ia tonna mangkamo mpau ngasamni joo, buda to- Yahudi matappa' lako kale-Na. 31 Nakua 
Puang Isa ngkuanni to tomatappa'mo lako kale-Na, "Ta ke mituru'mi to pangngajah-Ku', 
tongannamo kamu' anak gurung-Ku', 32 na la miissen to Puang Allataala, na Iamo la Ila'paran 
kamu'." 33 Mebalimi joo tau nakua, "Bati'nakan Nabi Ibrahim. Te'dapa kami' naden tau 
mpukaunankan. Na apara tuu tasanga kumua, la dila'parankan?" 34 Nakua Puang Isa ngkuanni, "La 
miingaran tee kadang-Ku' kumua, ia to tompugauk dosa, iamo tonapukaunan kuasa dosa. 35 Na ia 
to kaunan te'da mari'pih tarruh lan bolana puangna. Apa ia joo anakkana joo puang la mari'pih 
tarruh ia lan bolana ambe'na. 36 Jaji, ia ke kula'paran kamu' jio mai dosami, mane'ra kamu' la'pah 
tongan, sanga Aku'mo Anak Allataala. 37 Kuissen kumua bati'na kamu' Nabi Ibrahim, apa den tau 
lan tangnga-tangngami nnangah lalan la mbunona', nasaba' cia'i ntarimai to pangngajah-Ku'. 38 Ia 
to apa kukita jio Ambe'-Ku', iamo kupauan kamu'. Na ia todamo mipugauk to naajaran kamu' 
ambe'mi." 39 Mebalimi joo tau nakua, "Nabi Ibrahim to ambe'ki'!" Nakua Puang Isa, "Ta ke la 
anakkana tongan kamu' Nabi Ibrahim, tantu ia toomo la mipugauk to napugauk. 40 Kupauan kamu' 
katonganan to kusa'ding jio mai Puang Allataala. Apa ia to mipugauk, nnangah ora kamu' lalan la 
mbunona', na ia to panggaukan susi joo, te'da napugaukki Nabi Ibrahim. 41 Panggaukanna kamu' 
ambe'mi mipugauk." Mebalimi nakua, "Tangngiakan to dijajian jio mai panggaukan sala. Mesa'ra 
ambe'ki', Puang Allataala manda." 42 Nakua omo Puang Isa, "Ta ke la Puang Allataala Ambe'mi, la 
mipakamoja'na', nasaba' pole jiona' mai Puang Allataala. Na ratuna' te'da naeloh-Ku', apa la ssuana'. 
43 Manassa iamo nate'da mipahangngi to buangan kadang-Ku', nasaba' cia' kamu' mpesa'dingngi 
pangngajaran-Ku'. 44 Ballisi' kamu' to ambe'mi. Iamo mimadoang bang mpugaukki to 
pangkabudaianna Ballisi'. Mammula jiona mai topabuno 1a. Te'da lalo ia nampau katonganan, sanga 
te'da katonganan naampui. Ia ke mangnguragai, sipato' namo, sanga iamo garonto'na sininna 
pangnguraga. 45 Jaji iamo nate'da mikatappa'ina' ke kupauan kamu' katonganan. 46 Te'da bang 
kamu' ngkullei mpamanassai kumua den dosa jio kale-Ku'. Na ia ke mpauna' katonganan, ciapari na 


te'da mimatappa'? 47 Ia to topole jio mai Puang Allataala nakabudai mpesa'dingngi kadan-Na 
Puang Allataala. Apa ia to kamu' cia' kamu' mpesa'dingngii, sanga te'da mipole jio mai Puang 
Allataala." 48 Mebalimi to to- Yahudi nakua, "To-Samariaki'. Natamaiki' setang." 49 Mebalii Puang 
Isa nakua, "Te'da natamaina' setang, apa ngkasiri'ra' Ambe'-Ku'. Na ia ke kamu' te'da miangga'na'. 
50 Tangngia Aku' nnangaran kadipujian kale-Ku', apa Puang Allataalara to mpujina'. Na tongan to 
kanapujian-Ku'. 51 La mikatappa'i kumua, ia to tonturu' kadang-Ku', te'da tarruhmo nalasikita 
kamatean." 52 Nakua to to- Yahudi ngkuan Puang Isa, "Oh, kiissenmi tee too kumua natamai 
tonganmiki' setang, nasaba' mangkami mate Nabi Ibrahim, mate toomi to sininna nabi, antakumua, 
Ta to tonturu' kadang-Ku', te'da tarruhmo nalasikita kamatean.' 53 Ia to tojoloki' Nabi Ibrahim 
mangkamo mate, sola to sininna nabi mangka toomo mate. Indara tapapadanni to kale-Ta'? Te'da 
antalala'bi matonggo na ia to Nabi Ibrahim!" 54 Mebalimi Puang Isa nakua, "Ta ke la 
kupakala'bihhi to kale-Ku', moi ci'di' te'da bua'na. Apa Ambe'-Ku'ra mpakala'bihna'! Ta toomo 
misanga Puangmi. 55 Te'da kamu' miissenni na kuissen Aku'. Na ia ke la kukua te'da kuissenni, 
pangnguragana' susi kamu'. Apa kuissen Aku', na kuturu' to kadan-Na. 56 Ia to tojolota' Nabi 
Ibrahim gaja sannang la ngkita allo karatuan-Ku'. Nakitamo tee too namasannangmo." 57 Nakua 
omo to to- Yahudi ngkuanni, "Te'dapa na limang pulo taun umuru'-Ta', antakua takitamo to Nabi 
Ibrahim?" 58 Mebalii Puang Isa nakua, "La mikatappa'i kumua, te'dapa nadijajian Nabi Ibrahim, na 
den memanmo'." 59 Ia tonna sa'dingngi to- Yahudi joo kadan-Na, pada nnalai batu la nalekkosanni 
samate-Na, apa membunii Puang Isa, namane' male ssalai Bola Puang Allataala. 


9:1 Ta tonna liu lalan Puang Isa, ngkitai tobuta simula jajinna. 2 Mekutanami to anak gurun-Na 
nakua, "Oo Guru, ciapari nabuta tee tau dijajian, iaraka madosa ba'tu tomatuannaraka mpugauk 
dosa?" 3 Mebalimi nakua, "Te'da na dosana tee tobuta ba'tu tomatuanna, apa dikua anna dipapajan 
to kuasan-Na Puang Allataala. 4 Ianna allo unapa, la tajamai to jaman-Na to tossuana'. Ia ke 
bongimi, moi mesa' tau te'damo ngkullei mangjama. 5 Padana' masainna lan lino, Aku'mo arrangna 
tolino." 6 Ia tonna mangkamo Puang Isa mpau ngasanni joo, mangcikkudumi do' litak, napasiraui 
litak anna mellombu, namane' mpapa'dii to matanna joo tobuta. 7 Mangkai joo nakuanmi, 
"Malemoko mendau' jiong kollang Siloam." (Siloam, battuananna disua.) Malemi mendau', na ia 
tonna polemo, pakitami. 8 Ia to bali bolana sola tobiasa ngkitai joo tobuta meta'da-ta'da silelei 
mekutana nakua, "Indara joo tau ntuu jio? Tangngiaraka joo tau to biasa meta'da-ta'da?" 9 Den to 
kumua, "Tongan, iamo tee." Den too to kumua, "Tangngia, apa susiri." Kale-kalena mangkada 
nakua, "Tongan, aku'mo." 10 Nakua joo tau ngkuanni, "Matumbai muwa'dingmo pakita?" 11 
Mebalimi joo tomangka buta nakua, "Ia to disanga Puang Isa mpupellombui to litak ci'di', 
napapa'dii to matangku', namane' ngkuanna', 'Malemoko mendau' jiong kollang Siloam." 
Angkumale, na ia tongkumangkamo mendau', pakitamo'." 12 Mekutanami joo tau ngkuanni, 
"Umbomira Ia?" Mebalimi joo tomangka buta nakua, "Te'damo kuissenni." 13 Malemi joo tau 
ssolanni joo tomangka buta lako to-Farisi, 14 nasaba' Allo Katorroan tonna pupellombui Puang Isa 
to litak, la napake mpapakitai joo tobuta. 15 Nakutanaimi to-Farisi joo to mangka buta nakua, 
"Matumbari muwa'dingmo pakita." Mebalii nakua, "Puang Isa mpapa'dii lombu to matangku', 
kumane' mendau' na wa'dingmo' pakita." 16 Ba'tu pira-pira to to-Farisi mangkada nakua, "Tangngia 
topole jio mai Puang Allataala joo, nasaba' te'da naturu'i to atoran Allo Katorroan." Nakua to 
laenna, "Te'da ia to tomadosa la mpugauk tanda mejangngaran susi joo." Susimi joo sipekkami to 
to-Farisi. 17 Mekutana pole' omi to to-Farisi lako joo to mangka buta nakua, "Na 1a ke iko, apa la 
musanganni joo tau, nasaba' mangkamoko napapakita?" Mebalii nakua, "Oo, nabi Ia." 18 Apa ia to 
pekaamberan to- Yahudi, te'da namatappa' kumua, ia joo tau mangka buta anna pakitamo tee too. 


Tamo joo nasuai to tomatuanna ratu, 19 nakutanali nakua, "Tamoraka tee to anakkami misanga 
kumua buta tonna dijajian? Matumbari nawa'dingmo pakita tee too?" 20 Mebalimi to tomatuanna 
nakua, "Te', iamo anakkaki' tee. Buta simula jajinna. 21 Apa matumbai nawa'dingmo pakita tee too, 
te'da kiissenni. Na inda mpapakitai, te'da too kami' kiissenni. Takutanai bangmi, sanga 
matonggomo ia. Wa'dingmo mpebalian kalena." 22 Naanggai' to tomatuanna mangkada susi joo, 
sanga malaja'i lako pekaamberan to- Yahudi. Mangkamo nasituru'i kumua, ia to tonnakui kumua 
Raja Mangpasalama' to Puang Isa, la dipassala, na te'damo nadieloran mentama bola 
passambajangan. 23 Iamo joo nakumua to tomatuanna, "Takutanai bangmi, sanga matonggomo ia." 
24 Natambai pole' omi pekaamberan to- Yahudi joo tomangka buta nakuanni, "Massapahko lako 
Puang Allataala kumua la mupau to tonganna. Kiissen kumua tomadosa joo tau." 25 Mebalii nakua, 
"Tomadosaraka joo tau ba'tu te'daraka, te'da kuissenni. Apa ia mandara kuissen kumua mangkana' 
buta, na pakitamo' tee too." 26 Nakutanai pole' omi nakua, "Apara napugauk lako kalemu? 
Matumba carana mpapakitako?" 27 Mebalii nakua, "Wah! Mangkamo' mpauanki' tacia' 
mpesa'dingngii! Ciapari tamadoang pole' omo mpesa'dingngii? Mbai madoang todaki' menjaji anak 
gurun-Na?" 28 Nakada-kadaii pekaamberan to- Yahudi nakua, "Iko-iko to anak gurun-Na, apa ia to 
kami', anak gurunnakan kami' Nabi Musa. 29 Kiissen kumua mangkamo Puang Allataala mangkada 
lako Nabi Musa tonna anu', apa ia joo tau, te'da kami' kiissenni kumua topole umbora ia." 30 
Mebalimi joo tomangka buta nakua, "Liwa' ia mejangngaranna, ke te'dai taissenni kumua topole 
umbora ia, na mangkamo' napapakita. 31 Taissen kumua te'da napesa'dingngii Puang Allataala to 
tompugauk dosa, apa iara napesa'dingngi to tossompai sola mpugauk pakkaeloran-Na. 32 Mellao 
jiona mai ratu lako too allo, te'dapa ia disa'ding kumua den tau mpapakita tobuta simula jajinna. 33 
Ta ke te'da na topole jio mai Puang Allataala joo tau, te'da nakullei mpugauk apa-apa." 34 Mebalimi 
to pekaamberan to- Yahudi nakua, "Apa iko! Iko tuu ponno dosa simula jajimmu, na iko pole' la 
nnajahhikan!" Mammula joo wattu te'dami nadieloran mentama bola passambajangan. 35 
Nasa'dingngi Puang Isa kumua, te'damo naeloranni tau mentama bola passambajangan joo 
tomangka buta, naampa'i nakutanaii nakua, "Matappa'rokoka lako Anak Mentolino?" 36 Mebalimi 
joo tomangka buta nakua, "Indara ia joo Puang? Tatulungna' tapauanna' kumatappa' lako kale-Na." 
37 Nakua Puang Isa, "Te'da mukita mandai. Aku'mo tee musipangkadan." 38 Nakuamo, 
"Matappa'mo' Puang." Nasuju' jio olo-Na Puang Isa ssompai. 39 Nakua Puang Isa, "Ratuna' tama 
lino la rra'tah kara-karana tolino, anna ia to tobuta la pakitai, na ia to topakita, la membutai." 40 
Ba'tu pira-pira to to-Farisi jio ssa'dingngi joo kadan-Na Puang Isa namekutana nakua, "Taraka to 
battuananna tuu kadan-Ta' kumua buta todakan?" 41 Mebalimi Puang Isa nakua, "Ta ke la susi 
kamu' tobuta to te'da naissen pangngajaran tongan, te'da mimadosa. Apa mikua kumua, 'Pakitakan', 
iamo joo mida'tanpa madosa." 


10:1 Mangngajahhimi Puang Isa nakua, "La miingaran tee kadang-Ku' kumua, ia ke denni 
tomentama bala bembala', na te'da nannola babangan, apa nteke'ri rompo, iamo taboko na parampo'. 
2 Apa ianna tomangrewa nnola babangan ia. 3 Ia joo tomangngampa babangan natimbakanni, 
namentama joo tomangrewa. la to bembala'na mpesa'dingngi to gamaranna, ke natambai simesa'- 
mesa'i to sanganna, nasolanni messun. 4 Ia ke napasunmi joo bembala'na, jolomi lako lumingka joo 
tomangrewana, naundi to bembala'na nasaba' napegamarai to gamaranna. 5 Cia'i meundi lako 
tolaen, apa la palairi, sanga te'da napegamarai." 6 Nacuritanni Puang Isa tuu lako tau tee 
pangpasusian, apa te'da naissenni to battuananna. 7 Iamo joo nakua pole' Puang Isa, "La miingaran 
tee kadang-Ku' kumua, Aku'mo to susi babangan to naola bembala' mentama balana. 8 Sininna to 
toratu jolo na Aku', iamo taboko ba'tu parampo', apa te'da napesa'dingngii bembala' to gamaranna. 9 


Aku'mo to susi babangan. Ia to tomentama bala na Aku' naola, la salama'i. Ia joo tau la susi to 
bembala' mentama messun balana nnampa' kande. 10 Ta to taboko raturi ia la boko, la pabuno na 
makkasolang. Apa ia tee Aku' ratuna' la mben katuoan tolino anna tuo tangkakurangan. 11 Aku'mo 
tomangrewa makanana'. Ia to tomangrewa makanana' mpangben sunga'-Na ssullei to bembala'-Na. 
12 Ia to tomangrewa to kumande gajira, te'da nasusi tomangrewa to nnamputi joo bembala'. Ia ke 
nakitai to asu lampung ratu, la palaii ssalaii to bembala'. Nasa'makki asu lampung joo bembala' 
napasisarak-sarakki. 13 Palaii joo todipagajira, sanga doi'ra ia to naangah. Te'da na ia napuinawai 
to bembala'. 14 Aku'mo tomangrewa makanana'. Susi Ambe' nnissenna', na Aku' nnissen Ambe', 
susi toda Aku', kuissen ngasan to bembala'-Ku' na ia ngasan toda nnissenna', na mpangbenna' 
sunga'-Ku' ssulle bembala'-Ku'. 16 Den unapa bembala' laen, to bembala'-Ku' toda, apa te'da ia 
napole lan mai ntee bala. Na la kusolan toda, nasa'dingngi to gamarang-Ku', namangmesa sola 
ngasanni na mesa'ra tomangrewana. 17 Napakamoja'na' Ambe', sanga la mpangbenna' sunga'-Ku', 
angkutuo pole'. 18 Moi mesa' tau te'da nakullei nnalai sunga'-Ku' ke te'da kupuelohhi. Makuasana' 
mpangben sunga'-Ku', na makuasa toona' tuo pole'. Iamo tee to parenta kutarima jio mai Ambe'- 
Ku'." 19 Sipekka pole' omi to to- Yahudi ssa'dingngi joo kadan-Na Puang Isa. 20 Budai to kumua, 
"Natamatii setang na mamemi. Ammipesa'dingngi ori kamu'?" 21 Apa den too tolaen kumua, "Ta to 
tonatamai setang te'da ia namangkada susi tuu! Te'da nakullei to setang mpapakita tobuta." 22 
Mangkai joo nadete'mi wattunna to pangramean dinii nningaranni to kadicerakanna Bola Puang 
Allataala jao kota Yerusalem. Na ia joo wattu, wattu kamacakketan. 23 Lumingka-mingkai Puang 
Isa jio rante pentionganan to disanga rante Sulaiman jio salean Bola Puang Allataala. 24 Naratu 
sirempun to pekaamberan to- Yahudi ngguririkki Puang Isa, nakutanati nakua, "Piranpara masainki' 
la mangtangngah? Pauan pissenmokan manassana ke Kita'mo to Raja Mangpasalama'." 25 Mebalii 
Puang Isa nakua, "Mangkamo kamu' kupauan, micia' matappa'. Ia to panggaukan kupugauk mpake 
kuasan-Na Ambe'-Ku', iamo mpamanassana'. 26 Cia' kamu' matappa', sanga tangngia kamu' 
bembala'-Ku'. 27 Nasa'ding bembala'-Ku' to gamarang-Ku'. Na kuissenni, na undi ngasanmi lako 
Aku'. 28 Angkubenni katuoan melo te'da cappa'na, na te'da tarruhmo namasolang. Moi mesa' tau 
te'da ngkullei rrampai jio mai Aku'. 29 Ambe'-Ku' to kaminang makuasa. Iamo mangka 
mpangbenni joo bembala' lako Aku'. Moi mesa' tau te'da ngkullei rrampai jio mai Ambe'-Ku'. 30 
Aku' na Ambe'-Ku', tomesa'kan." 31 Nnala pole' omi batu to to- Yahudi la nalekkosanni to Puang 
Isa. 32 Apa nakua Puang Isa ngkuanni, "Budamo to panggaukan melo mikita mangka kupugauk to 
nasuanna' Ambe'-Ku'. Panggaukan umbonnara to sipato' la minii lekko'na' batu?" 33 Mebalii to to- 
Yahudi nakua, "Te'da na ia to panggaukan melota' angkilalekko'ki', apa iara to ncapa'ki' Puang 
Allataala. Mesa'ki' tolino, tapapadai Puang Allataala to kale-Ta'." 34 Nakua Puang Isa, "Den diuki' 
lan Sura' Allataala kumua: Nakua Puang Allataala, 'Kamu'mo dipapada allataala.' 35 Miissen kumua 
te'damo nawa'ding dita'dei to diuki' lan Sura' Allataala. Jaji ia ke den diuki' lan Sura' Allataala 
kumua Puang Allataala ssangai allataala to tontarimai to kadan-Na, 36 matumbai misangana' ncapa' 
Puang Allataala, ke kukua 'Anak Allataalana"? Na Ambe' Ia mpileina' nasuana' tama lino. 37 Ia ke 
la te'dai kupugaukki to jaman nasuanna' Ambe', danggi' mikatappa'ina'. 38 Apa ia ke kupugaukmi 
joo jaman nasuanna', micia' ngkatappa'ina', ia bangmo joo jaman kupugauk mikatappa'i kumua 
Jaman pole jio mai Puang Allataala. Na ia minii mpahang tonganni kumua Ambe' memmesa' sola 
Aku', na Aku' memmesa' sola Ambe'." 39 Nadadu' unapi to tau la njokko Puang Isa, apa 
mpella'paranni kalena. 40 Pole pole'i Puang Isa lian sambali'na Sa'dan Yordan. Natorro jio to nanii 
mangjio' Nabi Yahya tonna tee. 41 Ratu omi to tobuda lako Puang Isa. Nakua, "Te'da napugauk 


tanda mejangngaran Nabi Yahya, apa tongan ngasan to napau mpaui tee tau." 42 Buda tau sambali' 
matappa' lako Puang Isa. 


11:1 Den tau disanga Lazarus to torro jio kota Betania sola sile'tona Maryam sola Marta. (Tamo tee 
Maryam, to baine ntua'i minynya'-minynya' busarungngu' aje-Na Puang Isa, na ia to lolongna 
napa'dii beluakkana.) Den pissen wattu namasaki joo Lazarus. 3 Ia joo sile'tona dua baine 
ngkiringanni kareba Puang Isa nakua, "Oo Puang, ia to totapakamoja', masakii." 4 Ia tonna 
sa'dingngi Puang Isa joo kareba nakua, "Ia tee saki te'da anna la mpumatei, apa la mpamanassari 
kamala'biran-Na Puang Allataala sola Aku', Anak Allataala." 5 Napakamoja' Puang Isa to Marta, 
Maryam sola Lazarus. 6 Apa ia tonna sa'dingngi kumua masakii to Lazarus, naanggai'pa torro 
duang bongi jio to nanii. 7 Mangkai joo, nakuanmi to anak gurun-Na, "Tapole pole' lako tana 
Yudea." 8 Mebalii to anak gurun-Na nakua, "Oo Guru, mane' mangkanna to to- Yahudi la Ilekko'ki'. 
Antalapole unapa kita' lako?" 9 Mebalii Puang Isa nakua, "Sangpulo dua jangna lan sangngallo. Ia 
to tolumingka ke alloi, te'da natitodo, nasaba' nakitai to arrangna lino. 10 Na ia ke lumingka bongii 
to tau, titodoi, nasaba' te'da nnarrangngii." 11 Susimi joo kadan-Na Puang Isa. Mangkai joo, 
nakuanmi to anak gurun-Na, "Mamma'mi sile'tota' Lazarus, apa la malena' mpami'cokki." 12 Nakua 
to anak gurun-Na, "Oo Puang, ia ke mamma' bang unari, la malagah ia." 13 Apa ia to nasanga 
Puang Isa mamma', battuananna mate. Na ia to napikkiri' anak gurun-Na, mamma' tongan. 14 Iamo 
joo napau manassa pissenni Puang Isa kumua, "Matemi Lazarus. 15 Apa masannangna' na te'da 
kuratu joo wattu, sanga la'bi melo lako kamu', ammiwa'ding matappa'. Tamalemo tee too lako 
Lazarus." 16 Ia to Tomas (to disanga too Rendu), ngkuan padanna anak gurun-Na Puang Isa, 
"Tamale ssolanni tapada-pada mate." 17 Ia tonna ratumo lako kota Betania Puang Isa, tallung 
bongimi Lazarus lan liang. 18 Ia to kota Betania sikandoppi' kota Yerusalem, agi-agi tallu kilo 
paralla'na. 19 Buda to- Yahudi ratu la mpakatana Marta sola Maryam, sanga ia joo kamateanna 
sile'tona. 20 Ia tonna sa'dingmi Marta kumua ratumi Puang Isa, malemi ntammuii. Apa ia to 
Maryam, torroi jio bola. 21 Nakua Marta ngkuan Puang Isa, "Oo Puang ia ke la inde'ki' joo wattu, 
te'da nalamate to sile'toku'. 22 Moi nasusi joo kuissen kumua sinimna to apa tapeta'da lako Puang 
Allataala, la nabenki'." 23 Nakua Puang Isa ngkuan Marta, "La tuo pole' to sile'tomu." 24 Mebalii 
Marta nakua, "Kuissen kumua la tuo pole', ke dipatuomi to tomate ke Kiama'mi lino." 25 Nakua 
Puang Isa, "Aku'mo mpangben katuoan sola mpatuo pole' tomate. la to tomatappa' lako Aku', la tuo 
pole', moi namatemo. 26 Na ia to totuopa namatappa' lako Aku', te'da tarruhmo nalamate. 
Mukatappa'iraka joo?" 27 Mebalii Marta nakua, "Oo Puang, matappa'na' kumua Kita'mo Anak 
Allataala, Raja Mangpasalama' to napau Puang Allataala tonna anu' la ratu tama lino." 28 Ia tonna 
mangkamo Marta mangkada susi joo, malemi nasipangkada buni Maryam sile'tona nakua, "Denni 
Guru jio, naangahko." 29 Nasa'dingna Maryam joo, ta'pa naparri-parrimi male sitammu Puang Isa. 
30 Apa ia joo wattu te'dapa naratu tama kota to Puang Isa. Jio unapi to nanii Marta ntammuti. 31 la 
to to- Yahudi nasolan Maryam jio bola la mpakatanai, ngkita Maryam ta'pa ke'deh male, naundi toda 
messun, nasaba' nasangai kumua la malei lako liang nambating jio. 32 Ratunna Maryam lako to 
nanii Puang Isa, nakitai, nata'pa suju' ratu do' litak jio to' aje-Na nakuanni, "Oo Puang, ia ke la 
inde'ki' joo wattu, te'da nalamate to sile'toku'." 33 Ia tonna kitami Puang Isa to Maryam mbating 
sola to to- Yahudi nasolan ratu, massemi penawan-Na namaranna'. 34 Mekutanai Puang Isa 
ngkutanati joo to- Yahudi nakua, "Umbora minii Ilamunni?" Mebalii nakua, "Tamalemo ngkitai." 35 
Nakumarrak to Puang Isa. 36 Nakua joo to- Yahudi, "Kitari, liwa' ia napakamoja' to Lazarus!" 37 
Apa ba'tu pira-pira to tau nakua, "Na ia mpapakita tobuta, te'daraka nakullei mpamalagahhi to 
Lazarus nadanggi' namate?" 38 Maranna' pole'i Puang Isa, namale lako liang. Liwa' tonggo joo 


liang, naditungu'i batu to babana. 39 Nakua Puang Isa, "Palelei tuu batu!" Nakua Marta sile'tona 
joo tomate Lazarus, "Oo Puang, gaja baumo, nasaba' tallung bongimo mangkanna mate." 40 
Mebalii Puang Isa nakua, "Mangkako kupauan kumua la mukita to kamala'biran-Na Puang 
Allataala, ke matappa'ko!" 41 Napalelei tau joo batu, namentingngara Puang Isa de' langi', namane' 
kumua, "Oo Ambe', mangkurru sumanga'na' mati', sanga mipesa'dingngimo'. 42 Kuissen kumua tuli 
mipesa'dingngina', apa iara kumangkada susi tee, kukua anna matappa' tee tobuda inde' kusolan, 
kumua Ambe' tonganmo to ssuana'." 43 Ta tonna mangkamo mangkada susi joo, nnandongmi 
gamaran-Na nakua, "Oo Lazarus, messunko mai!" 44 Ta'pa messunmi joo to mangka mate. Ia to 
ajena sola limanna diba'ba' unapa pebalun na ia to lindona diba'ba' toopa. Nakua Puang Isa 
ngkuanni joo tau, "Bukaii to pebalunna, ake'mo namale lumingka." 45 Buda to- Yahudi ratu 
mpakatana Maryam memmatappa' lako Puang Isa tonna kitami to apa napugauk. 46 Apa den ba'tu 
pira-pira to solana male lako to-Farisi, napauanni apa to mangka napugauk Puang Isa. 47 Iamo joo 
na ia to kapala imang, sola to-Farisi mpangpesuanni nasirempun to padanna Pangbicara Agama, 
nasipangkadai nakua, "Apamora la tapugauk? Nasaba' ia joo tau gaja budamo tanda mejangngaran 
mangka napugauk! 48 Na ia ke tapupangngelohna bangngi susi joo, la matappa' ngasan to tobuda 
lako kale-Na. Katampakanna, ratu to tomangparenta to-Roma rro'pokanni to Bola Puang Allataala 
sola ssa'buii bangsata'." 49 Den mesa' tau disanga Kayafas, iamo Imang Lompo joo taun, mangkada 
ngkuanni tuu lako solana, "Te'da kamu' apa miissen! 50 Te'da miissenni kumua la'bi tapumelo, ke 
mesa'i tau mate ssullei tee bangsata' danggi' nasabu'." 51 Napaui Kayafas susi joo, sanga iamo 
Imang Lompo joo taun. Napau joloi kumua la mate to Puang Isa ssulle to- Yahudi. Mangkadai susi 
joo apa tangngia pikkirisanna. 52 Nate'da na to- Yahudi manda la nasulle, apa la napasirempun too 
napangmesai to taun-Na Puang Allataala to sisarak-sarakmo. 53 Mangpamulami joo wattu mesa' 
kadai to pekaamberan to- Yahudi la mbunoi to Puang Isa. 54 Iamo joo na te'damo napangpekitan 
kalena Puang Isa lako tobuda jio tana Yudea. Mellelemi lako kota disanga Efraim sikandoppi' 
padang pallawangan, natorro jio sola anak gurun-Na. 55 Na ia joo wattu madoi'mo to 
pangrameanna to- Yahudi disanga pangramean Paskah. Na buda tau jio mai kampong malemo de' 
kota Yerusalem mpemaceroi kalena situru' atoran agamanna, namane' wa'ding mang-Paskah. 56 
Pada nnangahmi Puang Isa. Ia tonna sirempunmo jio rante Bola Puang Allataala, sipangkada- 
kadami nakua, "Umbo kamu' susi pangngampa'mi? Te'daraka nalaratu inde' pangramean?" 57 Ia to 
kapala imang sola to-Farisi, mangkamo mpau parenta kumua, "Ta to tonnissenni to nanii torro 
Puang Isa, la napau nadijokko." 


12:1 Annanpa allona namane' pangramean Paskah, ratumi Puang Isa jio kota Betania to nanii torro 
Lazarus, to mangka napatuo pole' Puang Isa jio mai kamateanna. 2 Ditambati to Puang Isa 
kumande jio, na Marta mangpasadia kande. Ia to nasolan Puang Isa cumadokko kumande, den 
todai Lazarus. 3 Ratumi Maryam mbawa minynya'-minynya' gaja suli' allinna to disanga narwastu 
agi-agi sitangnga litere'. Natua'i lako aje-Na Puang Isa namane' mpa'dii beluakkana. Silele lan bola 
to baunna, sanga liwa' busarungngu'na. 4 Apa den mesa' anak gurun-Na Puang Isa disanga Yudas 
Iskariot, iamo to la mpangpejokkoanni, mangkadai nakua, 5 "Ciapari ia joo minynya'-minynya' 
nate'da nadibaluk tallu ratuh dinar, na ia to allinna diben tokaasi-asi?" 6 Tangngia tokaasi-asi 
natangngaran Yudas namangkada susi joo, apa madoangri mbokoi. Biasamo mboko doi' 
kasirempunan dianna lan sepu', sanga ia nnannai. 7 Nakua Puang Isa, "Eloranni tuu baine! 
Napugaukki susi joo, la mpasadiai to kadilamunan-Ku'. 8 Ia to tokaasi-asi, la den bang ia lan 
tangnga-tangngami, apa ia tee Aku' te'da kutorro tarruh lan tangnga-tangngami." 9 Buda to- Yahudi 
ssa'dingngi kumua jioi kota Betania to Puang Isa, iamo joo namale lako la ssitammuanni. Te'da na 


Puang Isa manda naparallui namale lako, apa male tooi ngkita Lazarus, to mangka napatuo pole' jio 
mai kamatean. 10 Na ia to kapala imang madoang too la mbuno Lazarus, 11 sanga ia mpusaba'i 
nate'da namenturu' lako kapala imang to tobuda apa matappa' lakori Puang Isa. 12 Ia tonna 
masawannamo, buda tau jio kota Yerusalem ssa'dingngi kumua mangtangnga lalanmi Puang Isa 
mangnguju lako kota. Ia joo wattu gaja budamo tau ratu sirempun la mpamaroahhi to pangramean 
Paskah jio kota Yerusalem. 13 Pada nnalami daun kaju palem jio mai garonto'na namale ntammui 
to Puang Isa. Nametamba-tamba nakua, "Pakala'bihhi Puang Allataala! Dibarakka'i to toratu 
mpusanga sangan-Na Puang, rajana to-Israel!" 14 Nnalai keledai lundara to Puang Isa, nasaketi susi 
to diuki' lan Sura' Allataala kumua, 15 "Ee kamu' to- Yerusalem, danggi' malaja'! Kitai, ratumi to 
Rajami, ssakei keledai lundara." 16 Ta joo wattu te'dapa napahangngi to anak gurun-Na Puang Isa 
joo apa napugauk tau. Apa mangkamira dipakala'bih to Puang Isa tonna dipatuo pole'mo jio mai 
kamatean, namane' nningaranni kumua, mangkami diuki' lan Sura' Allataala joo napugauk tau lako 
Puang Isa. 17 Buda tau to nasolan Puang Isa tonna tambati to Lazarus messun lan mai liang anna 
patuo pole'i jio mai kamatean, male bang mpangpeissenanni joo kareba. 18 Iamo joo namale to 
tobuda ntammui Puang Isa, sanga nasa'dingmo kumua mangkami napugauk joo tanda 
mejangngaran. 19 Sipangkada-kadami to to-Farisi nakua, "Te'damo apa wa'ding tapugauk. Kita 
bangmi, sininna tau menturu' ngasanmi lako." 20 Ia tuu lako tomale de' kota Yerusalem la 
massambajang ke pangramean Paskah, den too ba'tu pira-pira to-Yunani. 21 Malei to to-Yunani 
lako Filipus nakuanni, "Oo mane, ia ke wa'dingngi, madoangkan la sitammu Puang Isa." (Ia to 
Filipus to-Betsaida jio tana Galilea.) 22 Iamo joo namale Filipus mpauanni Andreas, namane' male 
sola dua mpauanni Puang Isa. 23 Nakua Puang Isa ngkuanni, "Nadete'mi wattung-Ku' tee Aku', 
Anak Mentolino, la dipakala'bih. 24 La miingaran tee kadang-Ku' kumua, wa'dingna' 
dipasangrapang banne. Ia ke te'da naditanan do' litak namate, la da'tan bangngi sanglise'. Apa ia joo 
sanglise' banne ke ditananni namate, mane'ri membuda buanna. 25 Ia to tonturu' bang pakkeloran 
penawanna, te'da nalannampa' katuoan melo te'da cappa'na. Apa ia to tote'da naturu' bang 
pakkeloran penawanna lan tee lino, iamo la nnampa' katuoan melo te'da cappa'na. 26 Inda-inda 
kamu' to madoang mpangjamamna', la undii lako Aku', anna umbo-umbo kunii male, jio todai. Ia to 
tompangjamanna' la naangga' Ambe'-Ku'." 27 Nakua Puang Isa, "Gaja liah penawang-Ku'. Apara to 
la kupau tee too? La kukuaraka, 'Oo Ambe', pasalama'na' jio mai tee kamaparrisan'? Te'da, sanga 
iamo joo nasuanna' Ambe'-Ku', angkuratu. 28 Oo Ambe' pakala'bihmi sangam-M1!" Ia tonna 
mangka mpaui susi joo, den gamara jao mai suruga nakua, "Kupakala'bihmo, na la kupakala'bih 
unapa!" 29 Ta to tobuda jio to ssa'dingngi joo gamara sipangkada-kadai nakua, "Oo, oni galugu!" 
Apa den to kumua, "Tangngia! Den malaeka' ssipangkadanni!" 30 Mangkadai Puang Isa ngkuanni 
joo tobuda, "Ta joo gamara misa'ding tangngia kaparalluan-Ku', apa kaparalluanmi. 31 Nadete'mi 
wattunna la dira'tah kara-karana tolino. Ia tee too la dica'beanmo lako salean to Ballisi' to ngkuasati 
tee lino. 32 Apa ia tee Aku', la dipamajaona' lan lino, na la kuparatu to sininna tau lako Aku'." 33 
Tamo namangkada susi joo, sanga napangpeissenanni matumbai carana la mate. 34 Nakua to tobuda 
ngkuanni, "Menuru' to diuki' lan Sura' Allataala, ia to Raja Mangpasalama' la tuo te'da cappa'na. 
Matumbai takua kumua ia to Anak Mentolino la dipamajao lan lino? Indara pale' joo Anak 
Mentolino?" 35 Mebalimi Puang Isa nakua, "Cingga'tu'mora tee Aku' arrang ssolan kamu'. Jaji 
lumingkamo kamu' ke sola unapa kamu' tee arrang, danggi' mikalillinan. Ia to tolumingka lan 
kamalillinan, te'da naissenni umbora la nanii male. 36 Katappa'ii tee Aku' arrang ke sola unapiki', 
ammimenjaji anak arrang." Ia tonna mangkamo Puang Isa mangkada susi joo, mellelemi na te'damo 
napangpekitan kalena lako tobuda. 37 Moi nabudamo tanda mejangngaran napugauk Puang Isa jio 
olona tobuda, apa cia'i ngkatappa'i. 38 Susimi joo najaji to napau jolomo Nabi Yesaya kumua, "Oo 


Puang! Ci'di'ra tau ngkatappa'ii to kareba kipangpeissenan. Moi dipakitan tau to kuasan-Ta', te'da 
too nakatappa'i." 39 Iamo joo na te'da namatappa' to tobuda, nasaba' nakua toopa Nabi Yesaya, 
"Nakua Puang Allataala, 40 'Kupabutai to matanna, kupembattukki to penawanna, nadanggi' 
napakita matanna, nadanggi' napahangngi, nadanggi' namengkatoba' lako kale-Ku', anna danggi' 
kupamalagahhi.' " 41 Napau jolomo Nabi Yesaya susi joo mpau Puang Isa, sanga mangkamo nakita 
to kamala'biran-Na. 42 Moi nasusi joo, buda una pekaamberan to- Yahudi matappa' lako Puang Isa, 
apa te'da nabarani mpaui lako tau, sanga malaja'i tangnaeloran to-Farisi mentama bola 
passambajangan. 43 La'bi nakabudai to kadipujian pole jio mai tolino, na ia to kadipujian pole jio 
mai Puang Allataala. 44 Nnandongngii gamaran-Na Puang Isa nakua, "Ta to tomatappa' lako Aku', 
tangngia Aku' manda nakatappa'i, apa matappa' tooi lako Puang Allataala to ssuana'. 45 Na ia to 
tongkitana', nakita toomi to tossuana'. 46 Ratumo' tama lino susi arrang, dikua na ia to tomatappa' 
lako Aku', te'damo nalatorro lan kamalillinan. 47 Na ia to tossa'ding kadang-Ku', na te'da 
napugaukki, te'da na Aku' la ssessai, nasaba' te'da kuratu la ssessai to tolino, apa la kupasalama'ri. 
48 Ia to tocia' ntarimana' sola tocia' mpesa'dingngi kadang-Ku', iamo joo kada kupangpeissenan la 
rra'tah kara-karana ke Kiama'mi lino. 49 Nasaba' tangngia pakkaeloran-Ku' kumangkada, apa ia to 
kupau, iamo to naparentanna' Ambe' to ssuana'. 50 Na kuissen kumua ia joo parenta-Na mpangben 

katuoan melo te'da cappa'na. Ia to apa kupangpeissenan susi to napauanna' Ambe'. 


13:1 Sangngallopa na pangramean Paskah, naissenmi Puang Isa kumua nadete'mi wattunna Ia ssalai 
tee lino la pole pole'i lako Ambe'-Na. Napakamoja' to sininna tau lan lino to tonturu'mi, nada'tan la 
napakamoja' ratu lako kamatean-Na. 2 Ta tonna bongi nakumande Puang Isa sola anak gurun-Na, na 
ia to Ballisi' mangkai ssede Yudas anakkana Simon Iskariot anna la mpangpejokkoan Puang Isa. 3 
Naissen Puang Isa kumua sininna kuasa napaben ngasanmo Ambe' lako kale-Na. Naissen too 
kumua topole jioi mai Puang Allataala, na la pole lako pole' tooi Ia Puang Allataala. 4 Tamo joo 
namengke'deh Puang Isa naalati to baju lando-Na, na nnala kaen lenan sanglambah napusa'wakki, 5 
namane' ntolloi to wai do' katoang, napamulai mbaseti to ajena anak gurun-Na, napemamaraii 
mpake kaen lenan to napessa'wak. 6 Ia tonna dete'mi to Simon Petrus la nabasei, nakuamo ngkuan 
Puang Isa, "Oo Puang, anna Kita' ora mbasei ajeku'?" 7 Mebalimi Puang Isa nakua, "Ta tee too 
te'dapa mupahangngi tee apa kupugauk, apa undinnapi mumane' mpahangngi." 8 Nakua Petrus 
ngkuan Puang Isa, "Oo Puang, danggi' lalo na Kita' mbaseanna' ajeku'!" Apa mebalii Puang Isa 
nakua, "Ta ke te'da kubasei ajemu, tangngiako taung-Ku'." 9 Nakua omo Simon Petrus ngkuanni, 
"Oo Puang, Ia ke susii tuu, danggi' na ajeku' manda, apa moi limangku' sola ulungku'." 10 Nakua 
omo Puang Isa, "Ta to tomangkamo menjio', maceromi ia. Te'damo naparallu la dipemaceroi pole', 
apa ajena mandamora. Maceromo kamu', apa te'dari mimacero ngasan." 11 Naissen Puang Isa to 
tolampangpejokkoanni, iamo joo nakua kumua, "Maceromo kamu', apa te'dari mimacero ngasan." 
12 Ta tonna mangka ngasanmo mbaseti ajena anak gurun-Na, mpake pole'mi baju lando-Na, namale 
pole' cumadokko nakua ngkuan anak gurun-Na, "Mipahangraka to apa mane' mangka kupugauk 
lako kalemi? 13 Misangana' Guru sola Puang, na tongan joo, sanga Guruna' ku-Puang too. 14 Ia ke 
Aku' Gurummi sola Puangmi kubasean kamu' ajemi, moi kamu' parallu too sibasean ajemi. 15 
Kupugaukki susi tee lako kalemi, ammipugauk todai lako padanta' tomatappa'. 16 La miingaran tee 
kadang-Ku' kumua, ia to mesa' kaunan te'da nala'bi matande na puangna, susi toda to todisua te'da 
nala'bi matande na ia to tossuai. 17 Miissen ngasanmo tee, na masannangmo kamu' ke mipugaukki. 
18 Na ia tee apa mane' mangka kupau, te'da na kamu' ngasan kupauan. Kuissen ngasan to tau 
kupileimo. Apa la jaji to kada mangka diuki' lan Sura' Allataala kumua, Ta to tokusolan kumande, 
la nnewana'.' 19 Kupauan jolomo kamu' tee tonna te'dapa najaji, na ia ke jajimi dau, matappa'mo 


kamu' kumua, Aku'mo to disanga IscDenna'lr. 20 La miingaran tee kadang-Ku' kumua, ia tontarimai 
to tokusua, iamo to ntarimana'. Na ia tontarimana', ia toomo ntarimai to tossuana'." 21 Ia tonna 
mangkamo Puang Isa mpaui joo, liwa'mi maliah penawan-Na, anna kumua, "La miingaran tee 
kadang-Ku' kumua, den kamu' mesa' la mpangpejokkoanna'!" 22 Ta'pa sikita-kitai to anak gurun- 
Na, nasijangngaran, sanga te'da naissenni kumua indamnara to nasanga. 23 Na ia to anak gurun-Na 
Puang Isa, to liwa' napakamoja', cumadokko jio sa'de-Na. 24 Nako'bi'i Simon Petrus kumua 
namekutana lako Puang Isa, indara ia joo nasanga. 25 Mpuperra'bai kalena lako Puang Isa 
namekutana lako nakua, "Oo Puang, indara ia?" 26 Mebalimi nakua, "Ta to la kucummuran roti do' 
mangko', kumane' mbenni." Mangkanna Puang Isa mangkada susi joo, nnalami roti nacummui do' 
mangko', nabenni Yudas anakkana Simon Iskariot. 27 Ia tonna mangka Yudas nnalai joo roti, 
natamaimi Ballisi'. Nakuamo Puang Isa ngkuanni, "Apa mukadoangngi mupugauk, pugaukmi 
madoi'!" 28 Moi mesa' tuu lako tonasolan cumadokko kumande te'da nnissenni, apa battuananna 
Puang Isa namangkada susi joo lako Yudas. 29 Den tossangari kumua, mbai nasuai Puang Isa male 
nnalli kaparalluan la dipake pangramean iarika nnalli apa-apa la diben tokaasi-asi, nasaba' Yudas 
ntoe sepu' doi'. 30 Ta'pa naalai Yudas joo roti naparri-parrii male. Bongimi joo wattu. 31 Ia tonna 
malemo Yudas, mangkadami Puang Isa nakua, "La dipakala'bihmo' tee too Aku', Anak Mentolino. 
Na dipakala'bih tooi to Puang Allataala, nasaba' Aku'. 32 la na dipakala'bih to Puang Allataala 
nasaba' Aku', napakala'bih toona' Puang Allataala. Na madoi'mo Puang Allataala mpakala'bihna'. 33 
Oo anak-Ku' sola ngasan. Te'damo kumasai torro ssolan kamu'. La miangahna', apa susi to mangka 
kupauan pekaamberan to- Yahudi, na moi kamu' kupauan toomo kumua ia to kunii male, te'da 
mikullei ratu lako. 34 Kuben kamu' parenta baru kumua, la sipakamoja' kamu'. Susi Aku' 
mpakamoja' kamu', susi toda kamu' la sipakamoja'. 35 Ia ke sipakamoja'mo kamu', iamo nanii 
nnissen ngasanni tau kumua, kamu'mo tonturu'na'." 36 Mekutanai Simon Petrus lako Puang Isa 
nakua, "Oo Puang, umbora la tanii male?" Mebalii nakua, "Ta to la kunii male, te'dapa muwa'ding la 
male lako tee too. Apa keanu'ri mumane' undi lako Aku'." 37 Mekutana pole'i Petrus nakua, "Oo 
Puang ciapari na te'dapa kuwa'ding male sola Kita' tee too? Mpangbenna' sunga'ku' 
mpangngewaiki'." 38 Mebalii nakua, "Manassaraka kumua madoang tonganko mate 
mpangngewaina'? La muingaran tee kada kupauanko kumua, te'dapa nakekkua to manuk dau, 

mupentallunmo mpessakkannina'. 


14:1 Nakua Puang Isa lako anak gurun-Na, "Danggi' mimausa'. Matappa' kamu' lako Puang 
Allataala, mimatappa' too lako Aku'. 2 Buda ngenan dinii mari'pih lan bola-Na Ambe'-Ku'. La 
malena' lako mpasadian kamu' ngenan. Na te'da kulamangkada susi joo lako kamu', ke te'dai 
natongan. 3 Ia ke mangkamo' male mpasadian kamu' ngenan, la ratu pole'na' kusolan kamu' lako, 
antatorro jio sola to kunii mari'pih. 4 Miissenmo to lalan lako to kunii mari'pih." 5 Nakua Tomas 
lako Puang Isa, "Oo Puang, te'da kiissenni umbo la tanii male. Na umbo kikua la nnissenni to lalan 
lako?" 6 Mebalimi Puang Isa nakua, "Aku'mo minii nnissen Puang Allataala sola nnampa' katuoan. 
Moi mesa' tau te'da nakullei ratu lako Ambe', ke te'dai kupuissenni. 7 La miissenmo to Ambe'-Ku', 
sanga miissenmo'. Ia tee too miissenmo to Ambe'-Ku', mikita toomo." 8 Nakua Filipus lako Puang 
Isa, "Oo Puang, tapakitankan joo Ambe' nasau penawangki'." 9 Mebalimi Puang Isa nakua, "Oo 
Filipus! Liwa'mo' masainna torro ssolan kamu', anna te'da unapa muissenna'! Ia to tomangkamo 
ngkitana', mangka toomo ngkita Ambe'. Matumbai mukua, 'Pakitankan joo Ambe"! 10 Te'daraka 
mumatappa' kumua Aku' memmesa' sola Ambe', na Ambe' memmesa' sola Aku'? Ia to apa kupauan 
kamu, te'da na Aku' bangra mpaui. Apa Ambe' to da'tan memmesa' sola Aku', Tamo mpugauk 
ngasanni to apa kupugauk. 11 Katappa'ina' kumua Aku' memmesa' sola Ambe', na Ambe' 


memmesa' sola Aku'. Ia ke cia' kamu' ngkatappa'i to kadang-Ku', wa'ding kamu' matappa' lako Aku' 
nasaba' mikitamo to jaman mangka kupugauk. 12 La miingaran tee kadang-Ku' kumua, ia to 
tomatappa' lako Aku', la napugauk to apa mangkamo kupugauk. La'bi matonggo pole'pa ia to la 
napugauk, nasaba' malena' kutorro sola Ambe'-Ku'. 13 Na moi apa mipeta'da mpau sangang-Ku', la 
kuben kamu', anna dipakala'bih to Ambe', nasaba' Aku' tee Anak. 14 Moi apa mipeta'da lako Aku', 
la kuben kamu'." 15 Mpatarruhhi kadan-Na Puang Isa nakua, "Ta ke mipakamoja'na', la mituru' 
ngasan to parenta-Ku'. 16 La meta'dana' lako Ambe', naparatuan kamu' tomangpakatana, iamo to 
Roh Allataala, to la torro tarruhmo ssolan kamu'. Iamo la mpamanassan kamu' to pangngajaran 
tongan. Ia to tote'da namatappa', te'da nakullei ntarimai, nasaba' te'da nakitai na te'da too naissenni. 
Apa ia to kamu' miissen, sanga nasolan kamu', nalatorro lan penawammi. 18 Te'da kulassalai kamu' 
susi tobiung, apa la ratu unapa' lako kamu". 19 Cingga'tu'mora na te'damo nakitana' tolino. Apa ia to 
kamu' la mikitana'. La tuo kamu', nasaba' tuona'. 20 Ia ke nadete'mi wattunna, la miissen kumua 
memmesa'na' sola Ambe'-Ku', na kamu' memmesa' sola Aku', na Aku' memmesa' sola kamu'. 21 Ia 
to tontarima parenta-Ku' napugaukki, iamo tompakamoja'na'. La napakamoja' Ambe'-Ku' to 
tompakamoja'na'. Moi Aku' mpakamoja' todai na kupangpekitan kale-Ku'." 22 Ia to Yudas 
(tangngia Yudas Iskariot) mekutana lako Puang Isa nakua, "Oo Puang, ciapari na kami' tapakitan 
kale-Ta', te'da na lako totangmatappa'"?" 23 Mebalii Puang Isa nakua, "Ta to tompakamoja'na', la 
naturu' to pangngajah-Ku'. La napakamoja' Ambe'-Ku' joo tau. La ratuna' sola Ambe'-Ku' lako to 
tonturu' pangngajaran-Ku', angkitorro mari'pih sola. 24 Ia to tote'da napakamoja'na', te'da naturu'i to 
pangngajah-Ku'. Ia joo pangngajaran misa'ding, te'da napole jio mai Aku', apa pole jio mai Ambe' 
to ssuana'. 25 Kupauan ngasanmo kamu' tee, tontasola unapa. 26 Ia to Roh Allataala, to 
tomangpakatana, la nasua Ambe' ratu ssullena'. Iamo la nnajahhi kamu' to sininna apa 
napangngingaran pole' kamu' to apa mangkamo kupauan kamu'. 27 Kupatorroan kamu' to la 
mipumasannang, iamo to kamasannangan pole jio mai Aku'. Ia joo kamasannangan kuben kamu' 
te'da nasusi to naben kamu' tolino. Danggi' mimausa' ba'tu malaja'. 28 Misa'dingmo kukua, 'La 
malena', apa la ratu unapa' lako kalemi.' la ke mipakamoja'na', la masannang kamu' kumale lako 
Ambe', sanga la'bi makuasa ia to Ambe' na Aku'. 29 Kupauan jolomo kamu' tee, moi na te'dapa 
najaji, na ia ke jajimi keanu', mikatappa'imo'. 30 Te'damo nabuda bang la kupauan kamu", nasaba' 
wattunnami la ratu to Ballisi', to ngkuasai tee lino. Apa te'da nakuasaina'. 31 Apa la jaji ngasan susi 
joo, nasaba' parallu naissen tolino kumua mpakamoja'na' Ambe'. Iamo joo kupugaukki to sininna 
apa naparentanna'. Ikee, tamellele ntee." 


15:1 Nakua omo Puang Isa, "Aku'mo garonto' anggoro' melo, na Ambe'-Ku' pangbara'bahna. 2 Ia to 
tangke-Ku' to te'da namembua, nasembangngi Ambe'. Na ia to den buanna naalai pira' to daunna, 
nabajaii anna la'bi buda buanna. 3 Nabajaimo kamu' pangngajah-Ku' to mangka kuajaran kamu'. 4 
La da'tan kamu' memmesa' sola Aku', kumemmesa' sola kamu'! Susi to tangke anggoro' te'da 
nakullei membua, ke te'dai nale'ke' jio garonto'na, susi todamo kamu' te'da mikullei membua, ke 
te'dai mimemmesa' sola Aku'. 5 Aku'mo garonto' anggoro', na kamu'mo to tangkena. Ia to 
tomemmesa' sola Aku', na Aku' memmesa' sola ia, iamo la membua buda. Nasaba' ia ke te'da 
mimemmesa' sola Aku', te'da lalo mikullei mpugauk apa. 6 Ia to tote'da namemmesa' sola Aku', la 
dica'bean lako salean, namerrangko susi rangko anggoro' to disembangngi. Ia joo rangko dirempun 
nadisumpun. 7 Ia ke da'tan kamu' memmesa' sola Aku', miingaran tooi to pangngajaran-Ku', moi 
apa mipeta'da lako Ambe', la naben kamu'. 8 Na ia ke membua budamo kamu', iamo dinii 
mpakala'bih Ambe'-Ku'. Pajan toomi kumua kamu'mo to ntongan-tongannii nturu'na'. 9 Susi Ambe' 
mpakamoja'na', susi toda Aku' mpakamoja' kamu'. Jaji la da'tan kamu' memmesa' sola Aku', 


angkuda'tan mpakamoja' kamu". 10 Ia ke mituru'i to pakkaeloran-Ku', la da'tanna' mpakamoja' 
kamu', susi Ambe' da'tan mpakamoja'na', sanga nturu'na' pakkaeloran-Na. 11 Kupauan ngasanmo 
kamu' tee, ammisamasannang-sannangna susi Aku'. 12 Tamo tee parenta-Ku' to kumua, la 
sipakamoja' kamu' padammi rupa tau, susi Aku' mpakamoja' kamu'. 13 Nate'damo ia pangpakamoja' 
la'bi matonggo, na ia to pangpakamoja'na mesa' tau tompangben sunga'na naputuoi soba'na. 14 
Kusangamo kamu' soba'-Ku', ke mipugaukki to kuparentan kamu'. 15 Te'damo kusanga kamu' 
kaunan, nasaba' ia to kaunan te'da ia naissenni to apa la napugauk puangna. Apa ia to kamu' 
kusangamo kamu' soba'-Ku', sanga sininna to apa mangka kusa'ding jio mai Ambe'-Ku', mangka 
ngasanmo kamu' kupauan. 16 Tangngia kamu' mpileina', apa Aku'ri mpilei kamu', angkusua kamu' 
male ammimembua buda, to bua te'da nalamasolang. Na 1a to apa mipeta'da lako Ambe' mpau 
sangang-Ku', la naben kamu'. 17 Iamo tee parenta-Ku' lako kamu' kumua, sipakamoja' kamu'." 18 
Mangngajahhimi Puang Isa nakua, "Ta ke nakaba'ci kamu' totangmatappa', ingaranni kumua la'bi 
jolona' nakaba'ci na kamu'. 19 Ia ke la taunna kamu' totangmatappa', tantu nakabudai kamu'. Apa 
tangngiamo kamu' taunna, sanga mangkamo kamu' kupilei lan mai tangnga-tangngana 
totangmatappa', iamo nakaba'ci kamu'. 20 Ingaranni to apa mangkamo kupauan kamu', Ta to mesa' 
kaunan te'da nala'bi matande na puangna.' Jaji ia ke mangkamo' nasessa, moi kamu' la nasessa too. 
Na ia ke naturu'i to pangngajaran-Ku', la naturu' tooi to pangngajaranmi. 21 Na la nasessa kamu", 
sanga mituru'na' na te'da too naissenni to Ambe' to ssuana'. 22 la ke la te'dai kuratu nnajahhi tau, 
te'da nalamadosa. Apa ia tee too, te damo nawa'ding mpessakkanni dosana. 23 Ia to tongkaba'cina', 
ia toomo ngkaba'ci Ambe'-Ku'. 24 Ia ke la te'dai kupugauk tanda mejangngaran lan tangnga- 
tangngana tobuda, to te'da napugaukki tau laen, te'da nalamadosa. Apa moi nakitamo to apa 
kupugauk, nakaba'cina', na moi Ambe'-Ku' nakaba'ci todami. 25 Apa nang la susimi ia joo anna jaji 
to diuki' lan sura'na Nabi Musa kumua, 'Nakaba'cina', moiraka nate'da kupugauk dosa.' 26 La kusua 
lako kalemi to tomangpakatana pole jio mai Ambe'. Iamo to Roh Allataala to la mpamanassai to 
pangngajaran tongan. Ia ke ratui, la mpangpeissenanna'. 27 Moi kamu' la mipangpeissenan toona', 
sanga sola bangmiki' jio mai pamulanna. 


16:1 Kupauan ngasanmo kamu' joo, anna danggi' mika'tu rannu ammitangmatappa' pole'. 2 La 
diula'1 kamu' lan mai bola passambajangan. La den too ia wattunna, na ia to tombuno kamu' 
nasangai kumua mpugaukki kameloan lako Puang Allataala. 3 Napugaukki susi joo lako kamu', 
nasaba' te'da naissenni to Ambe', na moi Aku' te'da too naissenna'. 4 Apa kupauanmo kamu' tee too, 
anna ia ke jajimi, la miingaran kumua mangka jolomo' mpauan kamu'." Mpatarruhhi kadan-Na 
Puang Isa nakua, "Sininna tee kupau te'dapa naden kupauan kamu' mellao jiona mai, sanga sola 
bang unapiki'. 5 Apa ia tee too, la polemo' lako tossuana'. Na moi mesa' te'da bang kamu' 
ngkutanaina' kumua, 'Umbora la tanii male?' 6 Na la memmasse penawammi tee too, nasaba' 
kupauanmo kamu' kumua, 'La polemo". 7 Tongan tee kupauan kamu' kumua, 'La'bi den bua'na lako 
kamu' ke polena", sanga ia ke la te'dai kupole, te'da nalaratu joo tomangpakatana. Apa ia ke polena', 
la kusuai ratu lako kalemi. 8 Na ia ke ratumi to Roh Allataala la napamanassai kumua sala to tolino. 
La napamanassai lako tolino apa to disanga dosa, pangsessa-Na Puang Allataala na kumua 
totangmadosana'. 9 La napamanassa kumua madosai to tolino, sanga te'da namatappa' lako Aku'. 10 
La napamanassa too kumua totangmadosana', sanga polena' lako Ambe' natarimana', na te'damo 
milangkitana'. 11 La napamanassa too kumua la nasessami Puang Allataala to tolino, sanga 
disessami to Ballisi', to ngkuasai tee lino. 12 Budapa to la kupauan kamu', apa te'dapa mikullei 
mpahangngi. 13 Apa ianna ratumo joo Roh Allataala, Iamo la mpamanassai to katonganan-Na 
Puang Allataala, na Ia toomo mpatuju kamu' nnissenni to sininna pangngajaran tongan. Te'da 


namangkada situru' pakkaeloran-Na, apa sininna to nasa'ding jio mai Aku' iamo napau. Na la 
napauan too kamu' to apa la jaji keanu'. 14 La napakala'bihna', nasaba' ia to napauan kamu,, 
natarima pole jio mai kale-Ku'. 15 Sininna to apa naampui Ambe', apang-Ku' too. Iamo kukua 
kumua ia to apa napauan kamu' Roh Allataala, pole jio mai kale-Ku'." 16 Mpatarruhhi kadan-Na 
Puang Isa nakua, "Cingga'tu'mora na te'damo mikitana', na cingga'tu' toomora ammikita pole'na'." 
17 Ba'tu pira-pira to anak gurun-Na sikutana-tana nakua, "Apara battuananna joo nakuanki', 
'Cingga'tu'mora na te'damo mikitana', na cingga'tu' toomora ammikita pole'na"? Na apa pole'pa 
battuananna joo nakua, 'La polena' lako Ambe"?" 18 Sikutana tarruhpa ia nakua, "Apara ia 
battuananna joo 'cingga'tu"? Te'da kita' taissenni apara ia joo napau!" 19 Naissen Puang Isa kumua 
madoangngi la ngkutanaii. Iamo joo nakua ngkuanni, "Kukua nena', 'Cingga'tu'mora na te'damo 
mikitana', na cingga'tu' toomora ammikita pole'na'.' Tamoraka joo misipangkadai? 20 La miingaran 
tee kadang-Ku' kumua, la kumarrak kamu', mimbating too, apa la marioi to totangmatappa'. La 
masussa penawammi, apa ia to kamasussanmi la nasullei kamasannangan. 21 Ia to 
kamasannanganmi susi to baine la keanak. Ia ke la keanakki, liwa' sussa na mapa'dik 
mangnguriwa'. Apa ianna kala'paranmo, ta'pa te'damo naingaranni to pa'dikkina nena', nasaba' gaja 
sannangngi njajian mesa' pea tama lino. 22 Susi toomo kamu'. Masussa penawammi tee too, apa Ia 
kusiamparan pole' kamu', ammimemmasannang. Na moi mesa' tau te'da ngkullei nnalai kamu' joo 
kamasannanganmi. 23 Na ia joo wattu te'damo ammilangkutanaina'. La miingaran tee kadang-Ku' 
kumua, moi apa mipeta'da lako Ambe' mpau sangang-Ku', la naben kamu'. 24 Naratu lako too allo, 
te'dapa mipeta'dai to apa lako Ambe' mpau sangang-Ku'. Peta'dai ammidiben, nasukku' to 
kamasannanganmi!" 25 Mpatarruhhi kadan-Na Puang Isa nakua, "Sininna tee kupauan kamu', 
kupakean ngasan pangpasusian. Apa la den wattunna nate'damo kupakeanni pangpasusian, apa 
kupau manassa bangmo lako kamu', mpamanassai to Ambe'. 26 Ia joo wattu la meta'da kamu' lako 
Ambe' mpau sangang-Ku'. Te'da naparallu Aku' la mpeta'dan kamu' lako Ambe', 27 sanga 
napakamoja'mo kamu' Ambe'. Napakamoja' kamu', nasaba' mipakamoja'na', mimatappa' too kumua 
topole jiona' mai Ambe'. 28 Topole jiona' mai Ambe', kumentama lino. Na ia tee too la kusalaimi 
tee lino, kupole pole' lako Ambe'." 29 Mangkadami to anak gurun-Na ngkuanni, "Oo Puang, 
mane'ri tapau manassa tee too. Te'damo tapake kada pangpasusian. 30 Mane' kiissenri kumua Kita' 
nnissenni to sininna apa. Taissen jolo to apa la nakutananki' tau. [lamo joo matappa'kan kumua 
topole jioki' mai Puang Allataala." 31 Napebalii Puang Isa nakua, "Jaji matappa'mora kamu'ka tee 
too? 32 La nadete'mi wattunna, na sitonganna wattunnami tee too, kumua la dipasisarak-sarak 
kamu'. Pada la pole kamu' lako bolami, ammisalaina' mesa-mesa. Apa sitonganna te'da kumesa- 
mesa, sanga den Ambe' kusolan. 33 Kupauan ngasanmo kamu' tee, ammiampa' kamasannangan 
nasaba' memmesa'mo kamu' sola Aku'. La maparri' kamu' dipakario-rio lan lino. Apa 
pemawatangngii penawammi, nasaba' mangkamo' ntaloi kuasanna lino." 


17:1 Ia tonna mangkamo Puang Isa mpaui joo, mentingngarami de' langi' nakua, "Oo Ambe', 
nadete'mi wattunna. Pakala'bihmo' tee Aku' Anak, angkupakala'bih tooki'. 2 Tapakuasamo' 
ngkuasaii to sininna tolino, jaji kuasa toomo' mbenni katuoan melo te'da cappa'na to 
totapangbenmo lako Aku'. 3 Iamo tee to katuoan melo te'da cappa'na, ke naissen tonganmiki' tau 
kumua Kita'mo Puang Allataala tongan, anna issen toona' kumua Aku'mo Puang Isa Almaseh to 
mangka tasua. 4 Mangkamo' mpakala'bihki' lan tee lino, nasaba' mangkamo' njamai to jaman 
tasuanna'. 5 Oo Ambe'! Pakala'bihmo' tee too. Ben pole'mo' to kamala'biran kuampuimo tontasola 
unapa, tonna te'dapa nadipaden tee lino. 6 Kupangpeissenanmiki' lako sininna tau to mangkamo 
tabenna' lan tee lino. Ia tuu lako tau tabenna', taun-Ta', nanturu'mo kadan-Ta', 7 naissenmo tee too 


kumua sinimna to apa tabenna' pole jio ngasan mai Ambe'. 8 Kupauanmo kadan-Ta' to mangka 
tapauanna', na natarimamo. Naissen toomo kumua tonganna' topole jio mai Ambe'. Nakatappa'imo 
kumua Kita'mo to mangka ssuana'. 9 Kupassambajanganmo tuu lako tau. Te'da kupassambajangan 
ngasanni to tolino, apa ia mandara to tomangkamo tabenna', sanga taun-Ta' tuu lako tau. 10 Sininna 
to taung-Ku' taun-Ta' too, na sininna to taun-Ta' taung-Ku' too. Na ia to kamala'biran-Ku' pajan lan 
tangnga-tangngana tuu lako taun-Ta'. 11 Na ia tee too la polemo' lako Ambe'. Te'damo kulatorro lan 
lino, apa lan unapi lino tuu lako taun-Ta'. Oo, Ambe' mala'bih! Kuasan-Ta', to mangka tabenna', 
nnampaii tuu lako taun-Ta', na memmesa' susi Ambe' na Aku'. 12 Ta tongkusola unapa, kuasan-Ta' 
kupake nnampati. Kuampai melomo anna moi mesa' te'da namasolang, saliwanna to pura 
dipattantumo amna jaji to diuki' lan Sura' Allataala. 13 Na ia tee too la polemo' lako Ambe'. Kupau 
ngasanni tee tongkulan unapa lino, anna wa'ding liwa' masannang tuu lako taun-Ta' susi Aku' 
masannang. 14 Kupauanmi to kadan-Ta'. Iamo joo nakaba'cii totangmatappa', nasaba' tangngia 
taunna, susi Aku' tangngia toona' taunna. 15 Te'da kumeta'da kumua antaalaimi lan mai lino tuu 
lako taun-Ta', apa meta'dara' lako kale-Ta' antaampaii jio mai kuasamna togaja'. 16 Susi Aku' 
tangngiana' taunna totangmatappa', moi tuu lako taun-Ta' tangngia too taunna. 17 Dennaa upa' ia 
tuu lako taun-Ta' nturu' kadan-Ta' na mpangmesa lako mandai Puang Allataala to katuoanna. 
Katonganan to kadan-Ta'. 18 Susi Ambe' mangkamo ssuana' tama lino, susi toomi Aku' mangkamo 
ssuai tuu lako taun-Ta' male lako padanna rupa tau. 19 Mangkamo kuturu' to kadan-Ta' 
angkumpangben kale-Ku' susi karoba, anna pumeloi tuu lako taun-Ta'. Kupugaukki susi joo dikua 
anna ia tuu lako taun-Ta' nturu' toda kadan-Ta' na mpangben toda kalena lako kale-Ta' namenjaji 
tau mesan-Ta'. 20 Te'da na ia manda tee taun-Ta' kupassambajangan, apa kupassambajangan too to 
la matappa' lako Aku', ke napangpeissenanmi tuu lako taun-Ta' to Kareba Kasalamatan. 21 Oo 
Ambe', meta'dana' ke wa'dingngi anna memmesa' sola ngasanni susi Ambe' na Aku' memmesa', na 
Aku' memmesa' sola Ambe'. Dennaa upa' namemmesa' sola Ambe', anna matappa' to sininna tolino 
kumua Ambe' to ssuana'. 22 Mangkamo kuben kamala'biran to tabenna', anna memmesa' sola 
ngasan susi Ambe' na Aku' memmesa'. 23 Memmesa'mo' sola tuu lako taun-Ta', na Ambe' 
memmesa' sola Aku', anna mattongan-tongan memmesa'mo sola ngasan. Ia ke susii joo na la 
naissen tolino kumua tasuana', na issen tooi kumua tapakamoja'i tuu lako taun-Ta' susi Aku' 
tapakamoja'. 24 Oo Ambe', meta'dana' na ia tuu lako taun-Ta' to tabenna' la torro jio to kunti, anna 
kitai to kamala'biran-Ku'. Tabenmo' joo kamala'biran tonna te'dapa nadipaden tee lino, nasaba' 
tapakamoja'na'. 25 Oo Ambe' maruruh! Te'da naissenki' tolino, apa Aku' kuissenki', na naissen 
ngasan taun-Ta', kumua tasuana'. 26 Kupangpeissenanmiki' lako tuu lako taun-Ta', na la kupugauk 
tarruh susi joo, dikua naperasai to pangpakamoja'-Ta' lako Aku', susi Aku' mperasalti, 

angkumemmesa' sola tuu lako taun-Ta'. 


18:1 Ia tonna mangkamo Puang Isa massambajang susi joo, lambanmi lian sambali'na Sa'dan 
Kidron sola anak gurun-Na. Den bara'bah ntuu jio nanii mentama sola ngasan. 2 la to Yudas, to la 
mpangpejokkoanni, naissen too joo bara'bah, nasaba' tuli sirempun Puang Isa sola anak gurun-Na 
jio. 3 Iamo joo, namale Yudas lako ntuu jio ssolan surudadu to-Roma sola ba'tu pira-pira 
pangjagana Bola Puang Allataala, to nasua kapala imang na to-Farisi. Mbawai pangbuno sola palita 
na sulo. 4 Naissen ngasan Puang Isa to apa la jaji lako kale-Na. Jaji malemi ngkandoppi'i tuu lako 
tau, namekutana nakua, "Indara miangah?" 5 Mebalimi tuu lako tau nakua, "Puang Isa to-Nazaret." 
Nakua Puang Isa, "Aku'mo tee." Ta to Yudas to mpangpejokkoanni ke'dehhi jio sola tuu lako tau. 6 
Ia tonna mebali Puang Isa nakua, "Aku'mo tee." sorong boko' ngasanni nasisongkan do' litak. 7 
Nakutanai pole'i Puang Isa nakua, "Indara miangah?" Mebalii nakua, "Puang Isa to-Nazaret." 8 


Nakua Puang Isa, "Mangkamo kukua, Aku'mo tee. Ia ke Aku' to miangah, eloranni tee mai tau laen 
namale ia." 9 Mangkada susii joo, najaji to mangka napau jolomo nakua, "Oo Ambe' ia to 
tonabenna' Ambe', moi mesa' te'da namasolang." 10 Ia to Simon Petrus mbawa pa'dang, ta'pa 
nanonokki, napa'dangngii to kaunanna Imang Lompo, nata'tak to talinga kananna. Ia joo kaunan 
disanga Malkus. 11 Nakua Puang Isa ngkuanni to Petrus, "Pasibanuai tuu pa'dangmu! Nang Ia 
kuolanna tee kamaparrisan to napasadianmo' Ambe'." 12 Ia to surudadu Roma sola kamandangna 
na pangjaga to- Yahudi njokko Puang Isa napumpungngi. 13 Napangngoloi to Puang Isa jolo' lako 
Hanas, ambe' matuanna Kayafas. Na ia to Kayafas iamo Imang Lompo joo taun. 14 Iamo to 
mangka mpangngingaranni to pekaamberan to- Yahudi kumua, "La'bi melo ke mesa' tau mate 
ssullei to sininna bangsa." 15 Simon Petrus sola mesa' anak guru laen mpeundii Puang Isa. Ia joo 
solana Petrus naissen Imang Lompo. Iamo joo nawa'ding mentama rante bolana Imang Lompo sola 
Puang Isa, 16 apa ia to Petrus mangtajanni jio salean jio babangan. Na ia joo solana to naissen 
Imang Lompo, messun pole'i lan mai, nasipangkada to baine kaunan pangjaga babangan, namane' 
ssolanni to Petrus mentama. 17 Nakua joo baine kaunan pangjaga babangan lako Petrus, "Ee, 
tangngiko todaraka sala mesa'na anak gurun-Na joo tau?" Mebalii Petrus nakua, "Tangngiana'." 18 
Macakke'mi joo wattu. Iamo joo, na ia to kaunan sola pangjaga mpadukku lalotin api dipendarang. 
Male todai Petrus lako ntuu jio, nake'deh mendarang sola tuu lako tau. 19 Mekutanai to Imang 
Lompo lako Puang Isa, mpekutananni to pangngajaran-Na sola anak gurun-Na. 20 Mebalimi Puang 
Isa nakua, "Tuli mangcurita maruruh bangna' jio olona tobuda. Tuli mangngajahhina' jio bola 
passambajangan sola jio Bola Puang Allataala to biasa nanii buda to- Yahudi sirempun. Te'dapa 
naden apa kupau membuni. 21 Na matumbai takutanaina'? Kutanai bangmi tuu mati' tau to mangka 
ssa'dingna' mangngajahhi. Nang la naissen ia to apa kupau." 22 Ta tonna mangkada Puang Isa susi 
joo, denmi mesa' pangjaga jio ntampelengngi, nakua ngkuan Puang Isa, "Liwa' baranimmu 
mangkada susi tuu lako Imang Lompo!" 23 Mebalimi Puang Isa nakua, "Ta ke denni sala to kupau, 
pauanna' umbonnara to sala. Apa ia ke tonganni to kupau, ciapari mutampelengna'?" 24 
Napangpesuanni Hanas anna ia to Puang Isa to dipumpung unapa dipangngolo lako Kayafas to 
Imang Lompo joo taun. 25 Ke'deh unapi Simon Petrus mendarang ntuu jio, na den ba'tu pira-pira 
tau ngkuanni, "Ee, tangngiko todaraka sala mesa'na anak gurun-Na joo tau?" Apa messakkanni 
Petrus nakua, "Tangngia aku'!" 26 Den mesa' kaunanna Imang Lompo, sirapu to kaunan 
napa'dangngi Petrus talinganna, mangkada nakua, "Tangngikoraka to kukita nasolan lan joo 
bara'bah?" 27 Anna pessakkanni omi Petrus nakua, "Tangngia aku'!" Siampa' melo bang joo wattu, 
nata'pa kekkua to manuk. 28 Melambi' unapa nasolanni to Puang Isa jio mai bolana Imang Lompo 
Kayafas, male lako salassa' gubernur to dinii mangra'tah kara-kara. Apa te'da namentama salassa' 
gubernur to pekaamberan to- Yahudi, dikua danggi' nacarepa situru' atoran agama, nawa'ding 
kumande kande Paskah. 29 Iamo joo namale Gubernur Pilatus lako salean ngkutanaii nakua, 
"Apara miparapasanni tee tau?" 30 Mebalimi tuu lako tau nakua, "Ta ke la tangngia togaja', te'da 
kipangngoloi lako gubernur." 31 Nakua Gubernur Pilatus ngkuanni, "Alai mati' na kamu' rra'tahhi 
situru' ada'mi!" Apa nakua to to- Yahudi mebali, "Te'da kiwa'ding mbuno tau." 32 (Susimi ia joo 
anna jaji to kadan-Na Puang Isa mpaui to carana la mate.) 33 Mentama pole'mi salassa' Gubernur 
Pilatus natambai to Puang Isa, nakutanaii nakua, "Tongannaraka, Ikomo raja-Na to- Yahudi?" 34 
Napebalimi nakua, "Ta tuu pekutananta', pekutananta' unaraka, ba'tu denmoraka tau ncuritana' lako 
kita'?" 35 Mebalimi Gubernur Pilatus nakua, "Oo to- Yahudira'ka? Bangsamu una sola kapala 
imang ratu ssolanko mangngolo lako aku'. Apara to mangka mupugauk?" 36 Mebalimi Puang Isa 
nakua, "Ta to kaparentan-Ku' te'da napole lan mai lino. Ia ke la pole lanni mai lino, nalamangngewa 
to taung-Ku', anna danggi' kudipangngolo lako pekaamberan to- Yahudi. Apa te'da meman napole 

lan mai lino to kaparentan-Ku'." 37 Mekutana omi Gubernur Pilatus lako Puang Isa nakua, "Ta ke 
susii Joo, Rajarokoka?" Mebalii Puang Isa nakua, "Susi tuu tapaunna kumua Rajana'. Dijajianna' 
kumentama lino mesa'ra akkatta-Ku', iamo to la mpamanassa katonganan. Ia to topole jio mai 
katonganan, napesa'dingngina'." 38 Mekutana pole'i Gubernur Pilatus nakua, "Apara joo musanga 
katonganan?" Mangkai joo messun pole' omi Gubernur Pilatus, namangkada lako to- Yahudi nakua, 
"Moi mesa' kasalan-Na te'da kuampa'. 39 Apa situru' kabiasanmi, tuli Ila'paranna' mesa' 
toditarungku ke pangramean Paskah. Mikadoangngimoraka ke Ia tee Raja to- Yahudi kula'paran?" 


40 Mebalii siarrakan nakua, "Cia'kan. Danggi' na Ia, apa Barabasmo!" (Parampo' joo Barabas.) 


19:1 Mangkai joo nasuami Gubernur Pilatus to surudadu rrambii to Puang Isa. 2 Ia to surudadu 
mpasongko'i mahkota, to ringe keduri dikabua'. Mangkai joo, napapakeimi baju lando makudara', 3 
namempole-pole lako olo-Na ncapa'-capa'i nakua, "Salama' Raja to- Yahudi", namane' 
ntampelengngi. 4 Mangkai joo, messun unapi Gubernur Pilatus namangkada lako tobuda nakua, 
"Kitai! La kupangngoloi lako kamu', ammiissenni kumua moi mesa' kasalan-Na te'da kuampa'." 5 
Messunmi Puang Isa mpake mahkota duri sola baju malando makudara'. Nakua Gubernur Pilatus 
ngkuan tobuda, "Kitari tuu tau!" 6 Simetamba-tambanni to kapala imang sola to pangjagana Bola 
Puang Allataala tonna kitami to Puang Isa nakua, "Pampangngi! Pampangngi!" Nakua Gubernur 
Pilatus, "Alami mipampangngi, sanga te'da lalo kasalan-Na kuampa'." 7 Nakua to to- Yahudi 
mebali, "Situru' atoranki', la dibuno la, nasaba' ssanga kalena Anak Allataala." 8 Mandongmi 
malaja' Gubernur Pilatus tonna sa'dingngi to tobuda mangkada susi joo. 9 Mentama pole'mi bola 
pangra'tasan kara-kara, nadisolan Puang Isa tama, nakutanai pole'i nakua, "Topole umboroko?" Apa 
cia'i Puang Isa mbali. 10 Iamo joo nakua Gubernur Pilatus, "Cia'rokoka ssipangkadanna'? La 
muissen kumua, kuasana' Ila'paranko, kuasa toona' mpampangko!" 11 Mebalii Puang Isa nakua, 
"Ianna te'da nabenki' Puang Allataala joo kuasa, te'da lalo takullei ngkuasaina'. Iamo joo, na ia to 
tompangpejokkoanna', la'bi matonggo ia dosana na kita'." 12 Ta tonna sa'dingngi Gubernur Pilatus 
joo, nnangahmi lalan la Ila'paran Puang Isa. Apa simetamba-tambanni to to- Yahudi nakua, "Ta ke 
tala'paranni, tangngiaki' soba'na Tomaraja Roma! Ia to tossanga kalena raja, iamo tonnewa 
Tomaraja!" 13 Ia tonna sa'dingngi Gubernur Pilatus joo kadanna, messunmi ssolanni to Puang Isa, 
namane' cumadokko jao cadokkoan pangra'tasan, jio ngenan disanga Sali Batu. (Lan basa Ibrani 
disanga Gabata.) 14 Cingga'tu'mora natatte' sangpulo dua tangnga allo joo wattu. Masawannapi 
nadete'i pangramean Paskah. Nakua Gubernur Pilatus ngkuanni to to- Yahudi, "Inde'mi Rajami." 15 
Simetamba-tambanni nakua, "Bunoi, bunoi, pampangngi!" Nakutanaii Gubernur Pilatus nakua, 
"Madoangra kamu'ka ke aku' mpangpepampangan Rajami?" Mebalimi to kapala imang nakua, 
"Mesa-mesanna Tomaraja Roma rajaki'!" 16 Katampakanna napangbenmi Gubernur Pilatus to 
Puang Isa lako tuu lako tau anna pampangngi. Mangkai joo, malemi nasolan tuu lako tau to Puang 
Isa. 17 Na mpassan kaju sitamben-Na to Puang Isa, male lako buntu-buntu disanga 'Ulu Tau'. (Lan 
basa Ibrani disanga Golgota.) 18 Ntuumo jio dinii mpampangngi. Den toda dua tolaen nasolan 
Puang Isa dipampang, mesa' jio sa'de kairin-Na, na mesa' jio sa'de kanan-Na, na Puang Isa lan 
tangngana. 19 Mangkami massua Gubernur Pilatus nadipale'ke' tee pangnguki' jao kaju sitamben- 
Na Puang Isa: "Isa to-Nazaret, Raja to- Yahudi." 20 Buda to-Yahudi mbacai joo pangnguki', nasaba' 
te'da namambela jio mai kota to dinii mpampangngi. Ia joo pangnguki' diuki' lan basa Ibrani, basa 
Latin na basa Yunani. 21 Nakua to kapala imang ngkuan Gubernur Pilatus, "Danggi' tauki' 'Raja to- 
Yahudi', apa tauki'i, 'Nakua tee tau, Aku' Raja to-Yahudi.' " 22 Apa mebalii Gubernur Pilatus 
nakua, "Ta to mangka kuuki', te' damo nawa'ding disullei." 23 Ia tonna mangkamo napampang 
surudadu to Puang Isa, naalami to pakean-Na, natawa a'pa'i, sangtawa a'pa'na mesa' tau mputawai. 


Naala tooi to baju lando-Na. Ia joo baju te'da jai'na, mesa'ra tannun jao mai, sangkalae ratu do'. 24 
Sipangkada-kadai joo surudadu nakua, "Danggi'mo talontok-lontokki tee baju. Taloterei bangmi, 
mpattantui kumua indannariki' nnampa'i." Susimi tee najaji to diuki' lan Sura' Allataala kumua, 
"Natawa-tawai to pakean-Ku', Naloterei tooi to baju lando-Ku'." Napugauk tongan joo surudadu 
susi joo. 25 Jio siandah kaju sitamben-Na Puang Isa, ke'dehhi indo-Na Puang Isa sola indoure-Na 
Puang Isa, na Maryam balinna Klopas sola Maryam Magdalena. 26 Ia tonna kitai Puang Isa to indo- 
Na ke'deh jio sola to anak gurun-Na napakamoja', mangkadami lako indo-Na nakua, "Oo indo', 
iamo tuu anakkami." 27 Namane' ngkuanni joo anak gurun-Na napakamoja', "Tamo tuu indomu." 
Mammula joo wattu natarimami to indo-Na Puang Isa, natorro jiomo bolana. 28 Ia tonna issenmi 
Puang Isa kumua mangka ngasanmi najama to nasuanni Ambe', mangkadami nakua, "Mawakkena'"" 
anna jaji to diuki' lan Sura' Allataala. 29 Den busu jio ponno anggoro' macukka. Den tau ncummui 
to baraba batu tama joo anggoro', napalakoi cappa' sangtangke hisop, naulohhi lako timun-Na 
Puang Isa. 30 Nacuccu'i Puang Isa joo anggoro', namane' mangkada nakua, "Mangkami!" Namane' 
cukku, naka'tu sunga'-Na. 31 Ia tonna dipampang to Puang Isa, sangngallomora na Allo Katorroan. 
Cia'i to pekaamberan to- Yahudi, ke mendoke' unapi jao kaju sitamben to batang rabukkuna to 
todipampang nadete'i Allo Katorroan. Apa pole' opi na ia joo Allo Katorroan la'bi parallu na ia to 
Allo Katorroan laen. Iamo joo namale to to- Yahudi lako Gubernur Pilatus meta'da nadile'toan ajena 
to todipampang, namane' dipupellao to batang rabukkuna jao mai kaju sitamben. 32 Iamo joo 
namale to surudadu Ile'toan jolo ajena joo dua tau to dipampang sola Puang Isa. 33 Ia tonna dete'i 
lako to Puang Isa, nakitai matemi, te'damo nale'toanni to aje-Na. 34 Apa mesa' to surudadu 
ntossokki doke to sa'de-Na, nata'pa messun to rara sola wai. 35 Ia to tongkitai joo apa jaji, iamo 
ncuritai, ammimatappa' toda. Na tongan joo kadanna, na naissen kumua tongan to napau. 36 Susimi 
joo najaji to diuki' lan Sura' Allataala kumua, "Moi mesa' bukun-Na te'da nadile'toan." 37 Den too 
diuki' lan Sura' Allataala kumua, "Nakitai to tomangka natossok." 38 Mangkai joo, ia to Yusuf to- 
Arimatea meta'da lako Gubernur Pilatus, naalai to batang rabukku-Na Puang Isa. (Ia tee Yusuf 
tonturu'mo Puang Isa, apa membuni-buni bangri, sanga malaja'i lako pekaamberan to- Yahudi.) 
Naeloranni Gubernur Pilatus, jaji malemi Yusuf nnalai joo batang rabukku-Na Puang Isa. 39 Ia to 
Nikodemus to denmo naratu bongi lako Puang Isa tonna tee, male todai sola Yusuf. Nabawai 
Nikodemus to minynya'-minynya' busarungngu', iamo to mur dipasirau gaharu, agi-agi tallung pulo 
kilo banda'na. 40 Malemi sola dua nnalai joo batang rabukku-Na Puang Isa, nabalunni kaen lenan, 
naguguhhii joo minynya'-minynya' busarungngu' situru' ada'na to- Yahudi. 41 Den sanglimbo 
bara'bah jio to dinii mpampang Puang Isa. Na den liang baru lan ntuu joo bara'bah, to te'da bangpa 
nadipatamai tomate. 42 Napatama jiomi ntuu joo liang to batang rabukku-Na Puang Isa, sanga 
mandoppi'i, na cingga'tu'mora na Allo Katorroan. 


20:1 Ia tonna marimu-rimu unapa joo allo Aha', malemi Maryam Magdalena lako liang-Na Puang 
Isa. Nakitami to batu petungu' liang tigesu'mo jio mai ba'ba liang. 2 Ta'pa kinjara'mi male nnangah 
Simon Petrus sola to anak gurun-Na to napakamoja' Puang Isa, napauanni kumua, "Mangkai naala 
tau to Puang lan mai liang, na te'da kiissenni umbo napanii." 3 Malemi Simon Petrus lako liang sola 
joo anak guru laen. 4 Sikinjarasan bangmi sola dua, apa dicau' malassii Petrus kinjara' anna la'bi 
madoi' ia ratu lako liang joo solana. 5 Cukkumi mangpenunu tama liang, nakitai to pebalun lan, apa 
te'da natarruh tama. 6 Undi ia to Simon Petrus ratu, anna tarruh mentama ntuu joo liang. Nakitai to 
kaen pebalun torro melo bangmo jio, 7 apa ia to kaen peputu' ulun-Na Puang Isa torro leko'mi 
tilulun unapa. 8 Ia to anak guru laen, to jolo ratu, mentama todai ngkitai, namatappa'. 9 (Ratu lako 
joo wattu, te'dapa napahangngi to apa diuki' lan Sura' Allataala kumua, "La tuo pole'i jio mai 


kamatean.") 10 Mangkai joo, polemi sola dua lako to nanii torro. 11 Ke'dehhi Maryam Magdalena 
jio ba'ba liang, nakumillak. Ia tonna kumillak, mellingi'i tama liang, 12 nakitai den dua malaeka' 
mangpakean mabusa cumadokko jio to mangka dinii mbujuh batang rabukku-Na Puang Isa. Mesa' 
jio ngenan ulun-Na na mesa' jio ngenan aje-Na. 13 Mekutanai joo malaeka' nakua, "Oo indo", 
ciapari mikumillak?" Mebalii Maryam Magdalena nakua, "Mangkai naala tau to Puangku', na te'da 
kuissenni umbo napanii." 14 Ia tonna mangkamo mangkada susi joo, messailemi lako boko'na 
nakitai to Puang Isa ke'deh jio. Apa te'da naissenni kumua Puang Isa joo. 15 Mekutanai Puang Isa 
ngkutanaii, "Ee baine, ciapari mukumillak? Indara muangah?" Nasangai Maryam to pangbara'bah, 
iamo joo nakuanni, "Oo ambe', ia ke kita' mpalelei, tulungna' tapauanna' umbo tapanii, kumale 
nnalai." 16 Mangkadai Puang Isa nakua, "Oo Maryam!" Messaile Maryam lako Puang Isa, 
namangkada lan basa Ibrani nakua, "Rabuni" (battuananna guru). 17 Nakua Puang Isa ngkuanni, 
"Danggi' kaka'na', nasaba' te'dapa kumale de' Ambe'. Apa malemoko lako sile'to-Ku', mupauanni 
kumua la polemo' de' Ambe'-Ku', na Ambe'na too, Puang-Ku' na Puangna." 18 Ta'pa malemi 
Maryam mpauanmni to anak gurun-Na Puang Isa nakua, "Mangkamo' ngkita Puang." Nacuritanni to 
apa mangka napauanni Puang Isa. 19 Ia tonna bongimo, allo Aha' ia bang unamo joo, nasirempun 
to anak gurun-Na Puang Isa lan bola dilacak, nasaba' malaja'i lako pekaamberan to- Yahudi. Ta'pa 
ratui Puang Isa ke'deh lan tangnga-tangngana, namangkada nakua, "Salama' kamu', mimasannang!" 
20 Ia tonna mangka mangkada susi joo, mpangpekitanmi liman-Na sola sa'de-Na. Gaja sannangngi 
sola ngasan ngkita Puang. 21 Nadadu' pole'i Puang Isa mangkada nakua, "Salama' kamu', 
mimasannang. Susi Ambe' ssuana', susi toomi Aku' ssua kamu'." 22 Namane' mpupessue penawan- 
Na lako anak gurun-Na nakua, "Tarimai to Roh Allataala. 23 Ia ke midampanganni to tau, 
nadampangan todai Puang Allataala. Na ia ke te'da midampanganni, te'da toda nadampanganni 
Puang Allataala." 24 Den mesa' anak gurun-Na Puang Isa disanga Tomas (to disanga too Rendu). 
Te'da na jio sola solana, tonna ratu Puang Isa mpangpekitan kalena. 25 Nakua solana ngkuanni, 
"Mangkamokan ngkita Puang!" Apa mebalii nakua, "Tanna te'dapa kukitai na te'da toopa kukaka'i to 
lalan paku jio liman-Na na te'dapa kukaka'i to lalan doke jio sa'de-Na, te'dapa kumatappa'." 26 
Sangminggu mangkanna joo, sirempun pole' omi to anak gurun-Na ntuu joo bola, najio todai 
Tomas. Dilacak ngasanni to ba'ba, apa ta'pa ratui Puang Isa, nake'deh lan tangnga-tangngana. 
Namangkada nakua, "Salama' kamu', mimasannang." 27 Namane' ngkuanni to Tomas, "Kitai 
limang-Ku'! Panteei tuu jarimmu, muulohhi tuu limammu, mukaka'i tee sa'de-Ku'. Danggi' mubata 
unapa, apa matappa'moko!" 28 Nakua Tomas lako Puang Isa, "Oo Puangku'! Oo Puang Allataala to 
kusompa!" 29 Apa nakua Puang Isa ngkuanni, "Matappa'moko tee too, nasaba' mukitamo'. 
Masannang to tomatappa', moi te'da nakitana'!" 30 Budapa tanda mejangngaran laen to napugauk 
Puang Isa jio olona anak gurun-Na, apa te'da nadiuki' lan tee sura'. 31 Ia ngasan tee diuki', 
ammimatappa' kumua Raja Mangpasalama' na Anak Allataala to Puang Isa, ammiampa' katuoan 
melo te'da cappa'na, sanga matappa' kamu'. 


21:1 Mangkai joo mpangpekitan pole' omi kalena Puang Isa lako anak gurun-Na jio randan Tasik 
Tiberias. Susi tee jajinna: 2 Den sangbongi nasirempun to Simon Petrus, Tomas (to disanga too 
Rendu), Natanael to-Kana jio tana Galilea, anakkana Zebedeus, na denpa dua anak gurun-Na laen. 
3 Nakua Simon Petrus lako solana, "La malena' mebale." Nakua toda to solana, "La male todakan." 
Male ngasanmi manglopi, apa siupuh bongi te'da bang apa naampa'. 4 Ia tonna mane' ollong allo, 
ke'dehmi Puang Isa jio randan tasik, apa te'da naissenni anak gurun-Na kumua Puang Isa joo. 5 
Nakua Puang Isa ngkuanni, "Oo pea, denraka balemi?" Mebalii nakua, "Te'da Kita'!" 6 Nakua omo 
Puang Isa ngkuanni, "Pembuangan lakoi sa'de kananna lopi tuu jalami, ammiwa'ding nnampa' 


bale." Napembuanganmi joo jalana, na tangnakullemi rrui' pole'i, sanga liwa' buda bale lan. 7 Ia to 
anak guru napakamoja' Puang Isa ngkuan Petrus, "Puang joo!" Ia tonna sa'dingngi Simon Petrus, 
ta'pa mpakei bajunna sanga te'da namebaju, namella'bu do' tasik. 8 Ia to anak gurun-Na pira' undimi 
manglopi lako gantanan, narui' bangngi joo jalana ponno bale, nasaba' te'da namambela jio mai 
gantanan, denra agi-agi saratuh metere'. 9 Ia tonna ratumo lako gantanan, nakitai denmo kuaro jio 
nanii ntunu bale sola roti. 10 Nakua Puang Isa ngkuanni to anak gurun-Na, "Bawai kee mai pira' 
tuu bale mane' miala." 11 Endekki de' lopi Simon Petrus, narui'i joo jala lako gantanan. Ponno bale 
joo jala, na simatonggo, den saratuh limang pulo tallu. Apa moi nabuda susi joo, te'da naca'ce to 
jalana. 12 Nakua Puang Isa ngkuanni to anak gurun-Na, "Takumandemo!" Te'da bangngi moi mesa' 
barani mekutana kumua, "Indariki'?" sanga naissenmi kumua Puang Ia. 13 Namane' ngkandoppi'i 
Puang Isa to anak gurun-Na, naalai to roti, natawa-tawanni. Napasusi tooi joo bale. 14 Iamo tee 
mangpentallunna Puang Isa mpangpekitan kalena lako anak gurun-Na mangkanna tuo pole' jio mai 
kamatean. 15 Ia tonna mangkamo kumande, nakuamo Puang Isa ngkuan Simon Petrus, "Simon 
anakkana Yona, la'bi mupakamoja'ra'ka na ia tee mai tau to mpakamoja' todana'?" Mebalii Petrus 
nakua, "Te', Puang. Taissen kumua kupakamoja'ki'." Nakua Puang Isa ngkuanni, "Rewai to anak 
bembala'-Ku'." 16 Mangpenduanna Puang Isa ngkutanaii nakua, "Simon anakkana Yona, 
mupakamoja'ra'ka?" Mebalii Petrus nakua, "Te', Puang. Taissen kumua kupakamoja'ki'." Nakua 
Puang Isa ngkuanni, "Rewai to bembala'-Ku'." 17 Mangpentallunna Puang Isa ngkutanaii nakua, 
"Simon anakkana Yona, mupakamoja'ra' ka?" Memmassei penawanna Petrus, nasaba' pentallunmi 
nakutanai Puang Isa. Mebali omi Petrus nakua, "Oo Puang. Kita' nnissenni to sininna apa. Taissen 
kumua kupakamoja'ki'!" Nakua Puang Isa ngkuanni, "Rewai to bembala'-Ku'. 18 La muingaran tee 
kadang-Ku' kumua, ia ke malolle' unapoko, messa'wakko mumale umbo-umbo mukadoangngi. Apa 
ia ke matuamoko, la mpangbenko limammu, napumpungngi tau laen, nasolanko male lako to 
tangmukabudainna." 19 Mangkadai susii joo Puang Isa mpangpeissenanni umbo nakua carana to 
kamateanna Petrus anna pumala'bihhi Puang Allataala. Mangkai joo, nakuamo Puang Isa ngkuan 
Petrus, "Undiko nturu'na'!" 20 Ta tonna messaile Petrus lako boko'na, nakitai jio to solana anak guru 
to napakamoja' Puang Isa. Iamo to cumadokko ngkandoppi' Puang Isa tonna kumande, namekutana 
kumua, "Oo Puang, indara ia to la mpangpejokkoanki'?" 21 Nakitai Petrus namekutana lako Puang 
Isa nakua, "Oo Puang, la matumba ia tee solaku'?" 22 Mebalimi Puang Isa nakua, "Ta ke la 
madoangna', moi ia tuopa kuratu pole' keanu', tangngia iko issenmu. Apa ia to iko, undiko 
nturu'na'!" 23 Lelemi to kareba lan tangnga-tangngana anak gurun-Na kumua ia joo anak gurun-Na 
napakamoja' te'damo ia nalamate. Na te'da ia nakumua susi joo Puang Isa, apa nakuara, "Ia ke la 
madoangna', na moi ia tuopa kuratu pole' keanu', tangngia iko issenmu." 24 Tamo tee to anak gurun- 
Na mpangpeissenanni to sininna tee kajajian, na ia toomo mangka nnuki'i. Na taissen kumua 
tongan ngasan to apa napau. 25 Budapa laenna to napugauk Puang Isa. Na ia ke la diuki' simesa'- 
mesa'i, kusanga ia to sura' dinii nnuki'i te'da nalasiagi tee lino. 


